title: Italian Grand Prix 1971

text: Kilpailu oli F1-historian nopein. Viiden ensimmäisen auton välinen ero oli vain 0,61 sekuntia, mikä on pienin ero voittaneen kuljettajan ja viidenneksi ajaneen välillä. Kukaan tämän 0,61 sisällä maaliin ajaneista kuljettajista eivät olleet ennen voittanut F1-kilpailua.


title: Kanadan Grand Prix 1971

text: Kanadan Grand Prix 1971 oli Formula 1 -sarjan osakilpailu, joka ajettiin 19. syyskuuta 1971 Mosport Park -radalla. Kilpailun voitti paalupaikalta lähtenyt Jackie Stewart, jolle voitto oli kauden kuudes.


title: Yhdysvaltain Grand Prix 1971

text: Yhdysvaltain Grand Prix 1971 oli Formula 1 -sarjan osakilpailu, joka ajettiin 3. lokakuuta 1971 Watkins Glenin radalla. Kilpailu oli kauden viimeinen, ja sen voitti François Cevert, jolle voitto oli kauden ensimmäinen. Voitto jäi Cevertille kuitenkin uran ainoaksi.


title: Nr

text: Nr tarkoittaa seuraavia asioita:


title: Juorkuna (järvi)

text: Juorkuna on Kiiminkijoen vesistöalueeseen kuuluva järvi Juorkunan kylässä Utajärven kunnassa Pohjois-Pohjanmaalla. Se on yksi Juorkunan ja Särkijärven kylien välisen Kiiminkijoen osuuden järvilaajentumista. Muita Särkijärven–Juorkunan alueella sijaitsevia järvilaajentumia ovat Hamarinjärvi, Hakojärvi ja Kaihlanen.


title: Juorkuna (järvi)

text: Juorkunan järviallas muodostuu neljästä vesialtaasta, jotka yläjuoksulta lukien ovat Haukilampi, Vesalanlampi, Juorkuna ja Mätäsjärvi. Vesialtaita yhdistävät kapeat salmet. Kiiminkijoki laskee idästä Haukilammen ja Vesalanlammen kautta Juorkunaan, josta se virtaa länteen Mätäsjärveen ja edelleen kapeaa jokiuomaa pitkin Hamarinjärveen. Vesalanlampeen laskee myös pohjoisesta Kivijärvestä laskeva Kivijoki.


title: Brahea

text: Brahea oli Pietari Brahen perustama, nykyisen Lieksan paikalla Pohjois-Karjalassa, silloisessa Käkisalmen läänissä vuosina 1653-1681 sijainnut kaupunki.


title: Brahea

text: Lieksan seutu oli jo keskiajalla tärkeä kauppapaikka. Pielisjärvi joutui 1600-luvun puolivälissä laajan Kajaanin vapaaherrakunnan osaksi. Kreivi Pietari Brahe, jonka läänitystä alue oli, perusti Brahean kaupungin Lieksanjoen suulle luo vuonna 1653 Vienan kaupan tueksi.


title: Brahea

text: Ruptuurisodan aikana kaupunkia puolustamaan rakennettiin hirrestä linnoitus eli skanssi. Se oli mitoiltaan 71 × 53 metriä. Linnoitus oli rakennettu hirrestä, ja siinä oli joka kulmauksessa pyöreä torni sekä kaksi porttia. Sodan aikana vuonna 1656 kaupunki joutui kuitenkin hävityksen kohteeksi eikä toipunut enää koskaan.


title: Brahea

text: Kaupungin alueella sijaitsi muun muassa raatihuone, ortodoksinen tsasouna, porvarien asuintaloja ja vuonna 1667 valmistunut luterilainen kirkko nykyisen kirkon paikalla. Brahean kaupungissa toimi koulu vuodesta 1663.


title: Brahea

text: Brahea lakkautettiin jo vuonna 1681 ison reduktion yhteydessä, vain vuosi kreivi Brahen kuoleman jälkeen. Pielisjärven alue liitettiin Käkisalmen lääniin, jonka maaherran Hindrich Piperin käskystä Brahean kaupunki hävitettiin. Lopullisesti kaupungin hävitti Pielisjärven pitäjän vuonna 1685 kruunulta vuokrannut Salomon Ehnberg: kaupungin talot purettiin ja alue kynnettiin pelloksi.


title: Brahea

text: Enimmillään Brahean kaupungissa oli noin 350 asukasta. Lakkauttamisen jälkeen paikalle jäi Pielisjärven pitäjän kirkonkylä. Vuonna 1932 kirkonkylä muutettiin Lieksan kauppalaksi, joka vuonna 1973 yhdistettiin Pielisjärven kunnan kanssa nykyiseksi Lieksan kaupungiksi.


title: Brahea

text: Nykyisen Lieksan kaupungin vaakunan aihe on peräisin Brahean kaupungin sinetistä vuodelta 1669.


title: Nu

text: Nu tarkoittaa seuraavia:


title: Nu

text: Nu on seuraavan henkilön nimi:


title: Riddickin aikakirja

text: Riddickin aikakirja () on 2004 ensi-iltansa saanut yhdysvaltalainen tieteiselokuva, jonka on ohjannut David Twohy. Elokuva on jatko-osa elokuvalle "Pimeän uhka" (2000). Molempien elokuvien pääosaa esittää Vin Diesel.


title: Riddickin aikakirja

text:
Vankikarkuri Richard B. Riddick (Vin Diesel) pakenee ahneita palkkionmetsästäjiä, jotka aikovat tappaa hänet. Uhka varjostaa universumia: nekromangereiksi kutsutut soturit valtaavat planeettoja julman johtajansa lordi Marsalkan (Colm Feore) käskyjä noudattaen. Riddick suuntaa Helion Prime -planeetalle, tavoitteenaan kohdata mies, joka on vastuussa palkkion määräämisestä.
Laskeuduttuaan planeetalle Riddick kohtaa Imaamin (Keith David) luullen, että tämä on vastuussa palkkiosta. Imaami kertoo, ettei näin ole ja esittelee Riddickille Aereonin (Judi Dench). Aereon paljastaa Riddickille profetian, jossa todetaan, että yksinäinen Furiaani haastaa eräänä päivänä pysäyttämättömän pahan eli nekramongerit ja tuo tasapainon takaisin universumiin.


title: Riddickin aikakirja

text: Pian paljastuksen jälkeen nekromangerien armeija hyökkää Helion Primeen tuhoten planeetan puolustuksen. Lordi Marsalkka järjestää Riddickin vietäväksi linnoitukseensa varmistaakseen hänen henkilöllisyytensä, ja tuomitsee Riddickin kuolemaan. Riddick kuitenkin pakenee, mutta kohtaa pian palkkionmetsästäjät, ja sallii vangita itsensä päästäkseen Krematorioon.


title: Riddickin aikakirja

text: Krematoriossa Riddick kohtaa jälleen "Pimeän uhkasta" tutun Jackin (Alexa Davalos), joka nyt tunnetaan nimellä Kyra. Samaan aikaan Helion Primellä Lordi Marsalkka komentaa nekromangerikomentaja Vaakon (Karl Urban) etsimään Riddickin ja tappamaan hänet. Vaako on kuitenkin utelias: miksi Lordi Marsalkka pelkää Riddickiä? Hän saa pian vaimonsa (Thandie Newton) avustuksella tietää profetiasta.


title: Riddickin aikakirja

text: Palkkametsästäjien kinastellessa palkkiosta vankilanjohtaja paljastaa kuvat tulevista nekromangereista. Seuraa tulitaistelu palkkametsästäjien ja vankilan henkilökunnan välillä. Riddick, Kyra ja muut vangit pakenevat ja yrittävät ehtiä alushangaarille ennen voittanutta osapuolta. He saavuttavat aluksen, mutta Vaako ja hänen sotilaansa ovat saapuneet planeetalle. Riddickin ja hänen joukkonsa on pakko taistella nekromangereita vastaan. Taistelussa Vaako päihittää hiuksenhienosti Riddickin ja jättää tämän kuolemaan. Vaako ja hänen taistelusta selvinneet nekromangerinsa pakenevat ottaen mukaansa Kyran, joka uskoo Riddickin kuolleen. Riddick melkein palaa kuoliaaksi, mutta yllättäen hänet pelastetaan.


title: Riddickin aikakirja

text:
Riddick palaa takaisin Helion Primelle aikoen pelastaa Kyran. Riddick löytää tiensä valtaistuinsaliin, jossa hän kohtaa kasvokkain Lordi Marsalkan. Riddick joutuu taisteluun Marsalkan kanssa. Taistelu käy kuitenkin Riddickille ylivoimaiseksi.
Ennen kuin Lordi Marsalkka ehtii antaa armoniskun, Kyra puukottaa häntä selkään ja Kyra heitetään kuolettavaan piikkiin. Vaako kääntyy Lordi Marsalkkaa vastaan ja lopulta Riddick tappaa Marsalkan. Elokuvan lopussa Riddick kääntyy haavoittuneen Kyran puoleen ja tämä kuolee hänen syliinsä. Riddick rojahtaa nekromangerien valtaistuimelle ja laaja legioona kumartaa hänen edessään.


title: Nv

text: Nv tarkoittaa seuraavia asioita:


title: Kivijärvi (täsmennyssivu)

text: Kivijärvi voi tarkoittaa seuraavia:Nimeltään lähes samanlainen on myös:


title: Nw

text: Nw tarkoittaa seuraavia asioita:


title: Piparminttu-Pipsa

text: Piparminttu-Pipsa () on yksi Charles M. Schulzin luoman "Tenavat"-sarjakuvan hahmoista. Hänen oikea nimensä on Ritva Reichardt ("Patricia Reichardt"; joissain suomennoksissa etunimeksi mainitaan Pirjo).


title: Piparminttu-Pipsa

text: Piparminttu-Pipsa kuvataan rempseäksi poikatytöksi, joka on hyvä urheilussa, mutta huono koulussa. Pipsa johtaa baseball-joukkuetta, joka kilpailee usein Jaska Jokusen joukkueen kanssa, ja voittaa aina. Eräässä tarinassa Pipsan joukkueen nimi on Pelikaanit. Piparminttu-Pipsa on rakastunut Jaska Jokuseen, joka kuitenkin pitää häntä vain ystävänään. Pitkään Piparminttu-Pipsa kiisti rakastavansa Jaska Jokusta, sillä hän piti ajatusta mahdottomana, mutta muuttui sarjan myöhempinä vuosina avoimemmaksi asian suhteen. Muista hahmoista poiketen Piparminttu-Pipsa nimittää Jaska Jokusta ("Charlie Brown") säännönmukaisesti ”Jasuksi” ("Chuck"). Vastaavasti hän kutsuu aina Tellua ("Lucy") Tellervoksi ("Lucille").


title: Piparminttu-Pipsa

text: Piparminttu-Pipsan paras ystävä on Maisa, ja heidät nähdään usein toistensa seurassa. Maisa puhuttelee Pipsaa yleensä ”pomoksi” ("sir"), mihin Pipsa vastaa aina ”älä sano minua pomoksi”. Pipsa, Maisa ja Sami ovat keskenään samalla luokalla, mutta käyvät eri koulua kuin sarjan muut lapset. Piparminttu-Pipsa asuu isänsä kanssa ja on maininnut eräässä tarinassa, että hänellä ei ole äitiä.


title: Piparminttu-Pipsa

text: Piparminttu-Pipsa on toisinaan kuvattu melko tyhmänä ja herkkäuskoisena. Alkuvuosinaan sarjassa hän ei tajunnut Ressun olevan koira, vaan kuvitteli tämän olevan Jaska Jokusen omalaatuinen isonenäinen ystävä. Koulussa Piparminttu-Pipsalla on vitosen keskiarvo ja hän nukkuu usein oppitunneilla.


title: Piparminttu-Pipsa

text: Piparminttu-Pipsalla on puolipitkät hiukset ja kasvoissaan pisamia. Siinä missä kaikki "Tenavissa" ennen Piparminttu-Pipsaa esiintyneet tytöt pukeutuivat mekkoihin ja vanhanaikaisiin kenkiin, Pipsa käyttää aina t-paitaa, shortseja ja sandaaleja. "Tenavat"-animaatioissa paita on aina vihreä.


title: Piparminttu-Pipsa

text: Piparminttu-Pipsa teki ensiesiintymisensä "Tenavissa" 22. elokuuta 1966. "Tenavat"-animaatioista hänet nähtiin ensimmäisen kerran jo seuraavana vuonna valmistuneessa televisiospesiaalissa "You’re in love, Charlie Brown". Piparminttu-Pipsan ääninäyttelijöinä käytettiin vuosien varrella sekä tyttöjä että poikia.


title: Piparminttu-Pipsa

text: Piparminttu-Pipsa perustui tiettävästi Charles M. Schulzin serkkuun Patricia ”Patty” Swansoniin, joka oli toiminut myös Kielon ("Patty") innoittajana. Piparminttu-Pipsan on sanottu muistuttaneen näistä hahmoista enemmän tosielämän esikuvaansa. Schulz ei mielellään korostanut asiaa julkisuudessa, sillä hän halusi suojella serkkunsa yksityisyyttä. Schulz kertoi saaneensa idean nimeen ja koko hahmoon katsellessaan makeiskulhoa kotinsa olohuoneessa. Jotkut ovat arvelleet hänen viitanneen York Peppermint Pattie -nimisiin suklaakonvehteihin, mutta niitä ei kuitenkaan myyty Yhdysvaltain länsiosissa ennen 1970-luvun puoltaväliä, joten nimien yhtäläisyys lienee sattumaa.


title: Piparminttu-Pipsa

text: Yhdysvalloissa monet ovat tulkinneet Piparminttu-Pipsan ja Maisan kuvaukseksi lesboparista, vaikka Schulzin piirtämät stripit eivät millään lailla tue tätä oletusta. Tämä tulkinta hahmoista esiintyy silti usein "Tenaviin" viittaavassa populaarikulttuurissa ja erilaisissa parodioissa.


title: Sauli Tiilikainen

text: Sauli Ilari Tiilikainen (s. 7. joulukuuta 1952 Valkeakoski) on suomalainen oopperalaulaja. Hän on opiskellut Helsingissä, Wienissä ja New Yorkissa Pekka Salomaan, Matti Tuloiselan, Eric Werban, Rita Streichin ja Tom Krausen johdolla. Tiilikainen piti ensikonserttinsa vuonna 1981. Toiminut kanttori-urkurina 1974-1985, sekä laulun yliopistolehtorina. Hän on ollut kiinnitettynä Suomen Kansallisoopperan solistikuntaan 1992-2008. Jatkaa uraansa freelancerina.


title: Sauli Tiilikainen

text: Sauli Tiilikainen on esiintynyt mm. useissa Euroopan maissa, kaikissa Pohjoismaissa sekä Pohjois-Amerikassa, Intiassa, Keniassa ja Japanissa.


title: Sauli Tiilikainen

text: Tiilikainen on äänialaltaan baritoni.


title: Sauli Tiilikainen

text:
Sauli Tiilikainen on esittänyt noin 85 oopperaroolia 16 eri kielellä. Uusien oopperoiden kantaesityksiä Suomessa ja Ruotsissa, säveltäjinä mm. Aulis Sallinen, Erik Bergman, Olli Kortekangas, Lars-Johan Werle, Einojuhani Rautavaara, Hannu Bister, Jukka Linkola, Atli Heimir Sveinsson ja Kimmo Hakola.
Äänitetaltiointeja mm. Yleisradiossa ja useilla levyillä, mm. Erik Bergman: Det sjungande trädet ja Eino Tamberg: Cyrano de Bergerac.


title: Kivijärvi (Utajärvi)

text: Kivijärvi on kylä Utajärven kunnassa Pohjois-Pohjanmaalla. Se sijaitsee samannimisen järven länsirannalla Juorkunan kylän pohjoispuolella, noin 40 kilometriä koilliseen Utajärven keskustaajamasta. Kylä on muodostunut Juorkunan ja Marttisjärven välisen Olvasjärventien varrelle, ja käsittää Hanhelan, Hentilän, Kallion, Lapinniemen, Lehmilän, Männikön, Uusitalon ja Vanhatalon tilat.


title: Cameron Mitchell

text: Cameron Mitchell on Yhdysvaltain ilmavoimien everstiluutnantti televisiosarjassa "Tähtiportti". Mitchellia esittää Ben Browder.


title: Cameron Mitchell

text: Mitchell liittyi TP-1:een Tähtiportti-sarjan yhdeksännellä tuotantokaudella korvaten Jack O'Neillin. Hän osallistui ilmataisteluun goa'uld Anubista vastaan Antarktiksen yllä ja loukkaantui vakavasti. Jack O'Neill lupasi hänelle tästä hyvästä palkkioksi minkä tahansa paikan ja Mitchell valitsi TP-1:n. Saapuessaan SGC:hen Mitchell sai yllätyksekseen kuulla, että hän tulisi johtamaan TP-1:tä. Yllätyksenä tuli kuitenkin myös tieto Daniel Jacksonin ja Samantha Carterin uudelleen sijoittamisesta sekä Teal'cin paluusta Chulak-planeetalle hoitamaan vasta vapautuneiden jaffojen poliittisia asioita. Mitchell päätti kerätä vanhan TP-1-joukkion uudelleen kokoon ja alun ongelmien jälkeen onnistuikin tässä.


title: Ny

text: Ny tarkoittaa seuraavia asioita:


title: Nz

text: Nz tarkoittaa seuraavia asioita:


title: Kivijärvi (järvi Utajärvellä)

text: Kivijärvi on Kiiminkijoen vesistöalueeseen kuuluva järvi Kivijärven kylässä Utajärvellä Pohjois-Pohjanmaan maakunnassa. Järvi sijaitsee noin 40 kilometriä koilliseen kunnan keskustaajamasta. Kivijärven kylä sijaitsee järven länsirannalla.


title: Kivijärvi (järvi Utajärvellä)

text: Järvi saa vetensä soilta sekä Vähä-Ruohosesta, josta Kivijärveen laskee lyhyt Kokkojoki. Kivijärvi laskee etelään Kiiminkijoella sijaitsevaan Juorkunan järveen pitkin Kivijokea.


title: Kivijärvi (järvi Utajärvellä)

text: Järvessä on yhdeksän pientä saarta tai luotoa, joilla kaikilla ei ole nimeä. Suurimmat saaret ovat Vitjasaari, Honkasaari ja Pallinsaari.


title: Eppu (Tenavat)

text: Eppu ("Linus van Pelt") on yksi päähahmoista Charles M. Schulzin strippisarjakuvassa "Tenavat". Hänen tunnusmerkkejään ovat lapselle poikkeuksellisen laaja yleissivistys sekä riepu, jota hän kuljettaa lähes aina mukanaan. Eppu on Tellun pikkuveli ja Jaska Jokusen mahdollisesti lähin ystävä. Jotkut suomentajat ovat käyttäneet hänestä ja Tellusta sukunimeä Peltonen, mutta tavallisesti heidän sukunimensä on jätetty suomennoksista kokonaan pois. Eppu ja hänen pikkuveljensä Toisto ovat lähes samannäköisiä.


title: Eppu (Tenavat)

text: Eppu on nuoresta iästään huolimatta kuvattu viisaaksi. Hän on pohdiskeleva luonne ja lainaa usein ulkomuistista Raamattua, varsinkin evankeliumeja. Hän on kiinnostunut teologisista kysymyksistä ja raamatuntutkimuksesta. Epulla on kuitenkin myös päähänpinttymän kaltaisia järjettömiä uskomuksia. Hän esimerkiksi uskoo vuorenvarmasti, että joka halloween ”suuri kurpitsa” nousee kaikkein vilpittömimmästä kurpitsapenkistä tuomaan lapsille lahjoja. Eppu odottaa sitä aina istumalla koko halloween-illan kurpitsamaalla, mutta suuri kurpitsa ei ole koskaan näyttäytynyt. Muut "Tenavien" hahmoista eivät pääsääntöisesti ole uskoneet suuren kurpitsan olemassaoloon, mutta Eppu pyrkii aina levittämään suuren kurpitsan ilosanomaa välittämättä naurunalaiseksi joutumisesta. Eppu uskoo myös joihinkin itse keksimiinsä kuvitteellisiin eläinlajeihin ja pelkää luonnossa liikkuessaan aina "queen snake" -nimisen, todellisuudessa myrkyttömän käärmelajin puremaa (suomennoksissa queen snake on joskus käännetty kyykäärmeeksi).


title: Eppu (Tenavat)

text: Eppu kantaa mukanaan sinistä turvariepua. Hänellä on tapana pidellä riepua poskeaan vasten ja imeä samalla peukaloaan. Joutuessaan eroon rievustaan Eppu saa yleensä pahoja vierotusoireita. Varsinkin Tellu sekä Epun ”rievunvihaajaisoäiti” ovat yrittäneet useita kertoja huonolla menestyksellä ottaa rievun Epulta pois, minkä ohella Ressu yrittää usein siepata sen. Muutaman kerran Eppu on yrittänyt itse vieroittaa itsensä rievustaan, mutta hänen tahdonvoimansa ei ole koskaan riittänyt. Epun on nähty käyttävän riepuaan myös lasson, ruoskan tai lingon tavoin, ja hänellä on toisinaan tapana paeta epämiellyttävistä tilanteista vetämällä riepu päänsä yli. Yhdessä vuonna 1965 ilmestyneessä tarinassa riepu heräsi eloon ja alkoi hyökkäillä Tellun kimppuun.


title: Eppu (Tenavat)

text: Jaska Jokusen pikkusisko Salli on ihastunut Eppuun, mutta rakkaus on yksipuolista kuten Tellun ja Amadeuksen välillä. Salli kutsuu Eppua ”kultamussukakseen”, minkä päätteeksi Eppu sanoo aina taustalla: ”Minä en ole sinun kultamussukkasi”. Epulla itsellään on ollut muutamia ihastuksia. 1960-luvun stripeissä hän on ihastunut opettajaansa neiti Virkkuseen ("miss Othmar") ja kahdessa 1970-luvulla ilmestyneessä tarinassa Tryffeli ("Truffles") -nimiseen tyttöön. Joissain 1980- ja 1990-lukujen stripeissä Epun ja Lindan (koulussa hänen takanaan olevassa pulpetissa istuvan tummahiuksisen tytön) välillä on kuvio, jossa vuorotellen toinen on ihastunut toiseen ja toinen aina torjuu hänet.


title: Eppu (Tenavat)

text: Eppu kuuluu Jaska Jokusen baseball-joukkueeseen ja useimmiten hänen pelipaikakseen mainitaan kakkospesä. Jaska Jokusen ollessa estynyt pelaamasta Eppu on useasti korvannut hänet syöttäjänä, ja tällöin joukkue on yleensä voittanut.


title: Eppu (Tenavat)

text: Eppu pukeutuu aina raidalliseen t-paitaan, joka "Tenavat"-animaatioissa on väritetty punaiseksi.


title: Eppu (Tenavat)

text: Eppu esiintyi "Tenavissa" ensi kerran 19. syyskuuta 1952 ja hänet nimettiin kolme päivää myöhemmin. Jo tätä ennen 14. heinäkuuta 1952 Tellu oli maininnut hänellä olevan pikkuveli. Eppu oli muutaman vuoden ajan kuvattu vauvana, mutta 1950-luvun jälkipuoliskolla hän vanheni suunnilleen samanikäiseksi muiden lasten kanssa.


title: Eppu (Tenavat)

text: Charles M. Schulzin mukaan Eppu oli hahmo, jonka piirtämisestä hän nautti eniten. Epun englanninkielinen etunimi Linus tuli Linus Maurerilta, joka oli yksi Schulzin työtovereista Art Instruction -piirustuskoulussa. Linus Maurer (1926–2016) piirsi 1960- ja 1970-luvulla itsekin eräitä syndikoituja sarjakuvia ja toimi uransa viimeisessä vaiheessa "Sonoma Index-Tribunen" pilapiirtäjänä. Tellun ja Epun sukunimi "van Pelt" on puolestaan lainattu Fritz ja Louanne van Pelt -nimiseltä pariskunnalta, johon Schulz tutustui asuessaan 1950-luvun alussa vuoden ajan Colorado Springsissä.


title: Eppu (Tenavat)

text: Termi "security blanket" (”turvariepu”) levisi ilmeisesti englannin kieleen "Tenavien" ansiosta. Schulz viittasi haastatteluissa ylpeänä siihen, että hänen lanseeraamansa sana oli päätynyt sanakirjaan. Fritz van Pelt väitti myöhemmin keksineensä termin Schulzille, vaikka Schulz kiisti tämän väitteen. Oman kertomansa mukaan Schulz sai innoituksen omilta lapsiltaan, joista hänen mukaansa kolme raahasi riepua mukanaan. Epun riepu nähtiin "Tenavissa" ensi kerran vuonna 1954. Turvarievun ajatuksen voidaan nähdä vastaavan psykoanalyytikko Donald W. Winnicottin vuonna 1951 julkaisemaa teoriaa siirtymäobjekteista.


title: Eppu (Tenavat)

text: Suuri kurpitsa mainittiin ensimmäisen kerran 1959.


title: Eppu (Tenavat)

text: Vuonna 1962 Schulz muutti Epun silmälasipäiseksi, mutta luopui tästä ratkaisusta muutaman kuukauden kuluttua, koska se rajoitti erilaisten ilmeiden kuvaamista.


title: Eppu (Tenavat)

text: Veljekset Christopher ja Stephen Shea toimivat Epun ääninäyttelijöinä useissa 1960- ja 1970-luvulla tehdyissä "Tenavat"-animaatioissa. Christopher Shealla oli hieman sammaltava puheääni, joka on sittemmin iskostunut osaksi hahmoa. Myöhemmissä animaatiosovituksissa hahmolle on yleensä pyritty löytämään samalla tavalla puhuva lapsinäyttelijä.


title: Fiona Kelly

text: Fiona Kelly on kirjailijanimi, jolla on julkaistu useita Mystery Club -sarjan kirjoja. Kirjojen kustantajan mukaan Kelly on kotoisin Yorkshirestä, mihin myös osa kirjoista sijoittuu. Hän asuu nykyisin kuitenkin Lontoossa. Kelly on ihaillut kirjailija Enid Blytonia nuoresta asti.


title: Fiona Kelly

text: Niklas Bengtssonin vuonna 1997 toimittaman kirjan "Ulkomaisia lasten- ja nuortenkirjailijoita" mukaan Fiona Kelly on pseudonyymi, jonka takana on useita kirjoittajia.


title: Mystery Club

text: Mystery Club on Fiona Kelly -kirjailijanimellä kirjoitettu nuorille suunnattu salapoliisikirjasarja. Sitä on ilmestynyt 28 osaa, joista 22 suomennettiin vuosina 1994–2002.


title: Mystery Club

text: Mystery Club on kolmen tytön perustama etsiväkerho, johon kuuluvat journalistin urasta haaveileva Holly, sporttinen amerikkalaistyttö Tracy ja neuvokas ratsastusintoilija Belinda. He asuvat Willow Dalen kaupungissa Yorkshiressa.Lähde


title: Kivijoki (Utajärvi)

text: Kivijoki on Kiiminkijoen vesistöalueeseen kuuluva joki Utajärven kunnassa Pohjois-Pohjanmaalla. Joki laskee Kivijärvestä Kiiminkijoen Juorkunaan, ja sillä on pituutta 6,6 kilometriä. Sen kautta laskevat Kiiminkijokeen Kivijärven lisäksi muun muassa Vähä-Ruohonen, Iso-Ruohonen ja Marttisjärvi.


title: Kivijoki (Utajärvi)

text: Joki virtaa pääasiassa suopohjaisen maaston halki, ja muodostaa matkallaan kaksi pientä järviallasta, Pienen Halkolammin ja Ison Halkolammin. Joki laskee Juorkunan järveen Juorkunan kylän itälaidalla.


title: Kim Hirschovits

text: Kim Michael Hirschovits-Gerz (s. 9. toukokuuta 1982 Helsinki) on suomenjuutalainen jääkiekkoilija, joka edustaa Suomi-sarjassa pelaavaa Kiekko-Espoota. Pelipaikaltaan hän on hyökkääjä.


title: Kim Hirschovits

text: Hirschovits aloitti uransa Espoossa pelaten aluksi Jäähongassa. Hän siirtyi myöhemmin Jäähongasta HIFK:n junioreihin, jossa pelasikin suurimman osan juniorivuosistaan. Kaudella 2001–2002 hän teki debyyttinsä edustusjoukkueessa. Otteluita liigaringissä kertyi tuolla kaudella 45 ja tehopisteitä 16. HIFK:n kannattajille muodostui suuret odotukset Hirschovitsia kohtaan, mutta teholukemat eivät juurikaan parantuneet kolmen seuraavan kauden aikana. Läpimurtonsa Hirschovits teki kaudella 2005–2006, jolloin HIFK:n valmentajaksi saapui kanadalainen Doug Shedden. Vielä alkukaudella ei Hirschovitsin kohdalla nähty liiemmin merkkejä paremmasta, mutta joulun 2005 tienoilla Hirschovitsin pelaaminen parani ja täten peliaika lisääntyi. Hän pääsi myös pelaamaan HIFK:n ykkösylivoimaan viivamiehen paikalle. Kauden saldoksi muodostui silloinen hänen yhden kauden ennätyksensä, 40. Erittäin suuri vaikutus Hirschovitsin läpimurrossa oli valmentaja Sheddenillä. Kanadalainen kuvasi hänen ja Hirschovitsin pelaaja-valmentaja-suhdetta sanalla "special" .


title: Kim Hirschovits

text: HIFK:n ja pelaajan välillä kaikki ei ollut kuitenkaan hyvin. Pelin ulkopuolisten seikkojen vuoksi Hirschovits oli päättänyt jo vuoden 2006 alkupuolella jättää kasvattajaseuransa. Uutta seuraa alettiin etsiä, ja kun Shedden päätti siirtyä Jokereihin, liittyi myös Hirschovits Jokereihin kaksivuotisella sopimuksella.


title: Kim Hirschovits

text: Jokereissa Hirschovitsin oli määrä toimia kakkoskeskushyökkääjänä, mutta Tommi Santalan siirryttyä NHL:ään, sai Hirschovits hänen paikkansa. Hirschovits muodosti Petri Variksen ja Jani Ritan kanssa vahvan hyökkäysketjun, jossa kaikki kolme pelaajaa onnistuivat yli odotusten.


title: Kim Hirschovits

text: Yksi kauden mielenkiintoisimpia hetkiä oli heti runkosarjan avauskierroksella ottelussa HIFK-Jokerit 14. syyskuuta 2006, kun Hirschovits oli näkyvässä roolissa kaatamassa vanhaa seuraansa kahdella maalillaan. Hirschovits valittiin syyskuun kuukauden pelaajaksi. Toinen mieleen painuva ottelu oli Jokerit–KalPa 9.1.2007, jolloin mies keräsi peräti kuusi maalisyöttöä. Se oli hänen henkilökohtainen ja Jokereiden seurahistorian yhden ottelun ennätys. Myös Hirschovitsin yhden kauden piste-ennätys rikkoontui reilusti tehoilla 19+40=59, joka oli koko liigan neljänneksi korkein lukema. Pudotuspeleissä Jokerit eteni finaaleihin asti Kärppiä vastaan. Kuitenkin play offseissa ja etenkin loppuotteluissa helsinkiläisjoukkueen ykkösketju Hirschovits mukaan lukien pelasi alle odotusten. Kärpät vei mestaruuden otteluvoitoin 3–0.


title: Kim Hirschovits

text: Toinen kausi Jokereissa ei ollut yhtä hyvä, eikä myös viime kauden ketjukavereidenkaan. Runkosarjassa mies pystyi silti tyydyttävään pistetahtiin. Kuitenkin pudotuspelit olivat suuri pettymys. Silloin Hirschovits ei aina mahtunut edes kokoonpanoon, ja seitsemässä pelatussa ottelussa pistetilille kertyi ainoastaan tehot 0+2=2. Ottelussa Jokerit–Blues 1.3.2008 Kim Hirschovits löi kaksin käsin mailalla yksin läpi menevää Oskar Osalaa vasempaan käteen. SM-liigan kurinpitoryhmä antoi Hirschovitsille rangaistukseksi kuusi ottelua pelikieltoa.


title: Kim Hirschovits

text: Kauden 2007–2008 jälkeen Hirschovits palasi HIFK:hon 2-vuotisella sopimuksella.


title: Kim Hirschovits

text: Kaudella 2008–2009 Hirschovits voitti SM-liigan runkosarjan pistepörssin tehopisteillä 18+48=66.


title: Kim Hirschovits

text: Kaudella 2009–2010 Hirschovits pelasi odotettua vaisummin runkosarjassa, mutta teki kuitenkin 44 (18+26) tehopistettä ollen HIFK:n paras pistemies. Pudotuspeleissä Hirschovits oli myös IFK:n paras pistemies kun hän tehoili 9 (3+6) pistettä 6 ottelussa.


title: Kim Hirschovits

text: Kaudeksi 2010–2011 Hirschovits siirtyi Elitserien-seura Timrå IK:hon kahden vuoden sopimuksella.


title: Kim Hirschovits

text: Keväällä 2011 Hirschovits siirtyi kaksivuotisella sopimuksella takaisin HIFK:n riveihin. Hän pelasi kauden 2011–2012 aikana myös 500. ottelunsa SM-liigassa.


title: Kim Hirschovits

text: Tammikuussa 2012 hänen sopimuksensa HIFK:ssa purettiin. Pian tämän jälkeen hän siirtyi Venäjälle KHL:n Torpedo Nižni Novgorodin riveihin. Nižni Novgorodissä hän teki viisi pistettä 12 ottelussa sekä runkosarjassa että pudotuspeleissä. Seuraavaksi kaudeksi Hirschovits teki sopimuksen Elitserienin Luleå HF:n kanssa, jossa voitti European Trophyn.


title: Kim Hirschovits

text: Kaudelle 2013–2014 Hirschovits siirtyi takaisin Suomeen, jossa hänen kanssaan sopimuksen teki Espoo Blues. Sopimus oli yksivuotinen. Hirschovits nimettiin Bluesin kapteeniksi. Ensimmäiset pisteensä Bluesissa Hirschovits sai toisessa ottelussaan tehtyään kaksi maalia entistä seuraansa HIFK:ta vastaan. Marraskuussa 2014 Blues ja Hirschovits solmivat kahden vuoden mittaisen jatkosopimuksen, jonka oli tarkoitus kestää vuoden 2017 kevääseen saakka. Hirschovits valittiin kaudella 2014–2015 SM-liigan helmikuun parhaaksi pelaajaksi.. Hirschovits voitti toisen kerran urallaan SM-liigan pistepörssin tehtyään runkosarjan 59 Blues-ottelussaan 58 (13+45) pistettä ja sai näin Veli-Pekka Ketola -palkinnon. Hirschovits sai runkosarjakauden päätyttyä myös Lasse Oksanen -palkinnon jääkiekkotoimittajien äänestämänä runkosarjan parhaana pelaajana. Lisäksi Hirschovits sai koko kauden päätteeksi pelaajayhdistyksen Kultainen kypärä -palkinnon ylivoimaisella äänimäärällä. Joulukuussa 2015 Hirschovits purki sopimuksensa talousvaikeuksissa olevan Bluesin kanssa.


title: Kim Hirschovits

text: Oulun Kärpät oli avoimen kiinnostuneita pelaajahankinnasta, heti Hirschovitsin lähdettyä Bluesista. Kärpät tiedottikin loppukauden kattavan pelaajasopimuksen solmimisesta Hirschovitsin kanssa jo 2. joulukuuta 2015. Sopimukseen sisältyy jatko-optio. Liigadebyytissään Kärppien paidassa Hirschovits pelasi tutulla paikallaan keskushyökkääjänä, ja merkkautti tehotilastoonsa lukemat 0+1 = 1. Kauden lopuksi kerätyt tehopisteluluvut olivat 2+11 = 13.


title: Kim Hirschovits

text: Kaudeksi 2016–2017 Hirschovits siirtyi Mestiksessä ensimmäistä kauttaan pelanneeseen Espoo Unitediin kolmivuotisella sopimuksella. Hän kuitenkin loukkaantui jo ennen kauden alkua luistimen tartuttua railoon jäässä, josta seurasi murtuma lantiossa. Hirschovits pystyi pelaamaan Unitedin paidassa vain kolme ottelua. Kauteen 2017–18 valmistautumista on vaikeuttanut Hirschvitsin toipuminen lantiomurtuman leikkauksesta.


title: Kim Hirschovits

text: Hirschovits teki maajoukkuedebyyttinsä vuonna 2006. Kyseessä oli ennen joulua Venäjällä pelattu EHT-ottelu. Samaisessa turnauksessa syntyi myös maajoukkueuran ensimmäinen maali, ylivoimalla Ruotsia vastaan.


title: Kim Hirschovits

text: Kim Hirschovitsin perheeseen kuuluu vaimon lisäksi neljä lasta.


title: Marttisjärvi

text: Marttisjärvi on kylä Utajärven kunnassa Pohjois-Pohjanmaalla. Kylä sijaitsee samannimisen järven luoteispuolella noin 45 kilometrin päässä kunnan keskustaajamasta koilliseen.


title: Marttisjärvi

text: Kylän alueella on useita järviä. Näistä suurimmat ovat Iso Olvasjärvi, Iso-Timonen ja Marttisjärvi. Muita järviä ovat Kirkaslampi, Kärkkäänjärvi, Pikku-Timonen, Pikku Olvasjärvi sekä Paskolampi. Kylä sijaitsee Kiiminkijoen valuma-alueella. Kylän pohjoispuolella on laaja Olvassuon suojelualue.


title: Marttisjärvi

text: Marttisjärvi on Päivämies-lehteen "Paimenpojan kierroksilta" -pakinoita 1955 ja 1978 välillä kirjoittaneen Utajärven kirkkoherran Mauno Koivunevan pakinoissa usein mainittu kylä, jossa pidettiin vanhoillislestadiolaisten seuroja. Koivunevalla oli omia poroja alueella, jossa on myös Kälväsvaaran poroerotuspaikka.


title: Marttisjärvi

text: Kylän pääyhteys Utajärvelle ja Puolangalle on Olvaksen paikallistie, Olvasjärventie, mutta Puolangalle päin menee myös Kälväsvaaran harjannetta pitkin metsäautotie Luppoperälle ja edelleen Auholle. Viinivaaran metsäautotietä taas pääsee länteen Ylikiiminkiin ja luoteeseen menee vielä kolmas metsäautotie Iso- ja Pikku-Olvasjärven välistä Pudasjärven Keinäsperälle ja edelleen Hetekylään.


title: Sananjalka

text: Sananjalka ("Pteridium aquilinum", syn. "Eupteris aquilina", "Pteris aquilina") on metsissä kasvava, isokokoinen saniainen. Sananjalka on sellaisenaan myrkyllinen kasvi, mutta Japanissa sen versoja syödään ryöpättynä.


title: Sananjalka

text: Sananjalka on saanut suomenkielisen nimensä juurakon poikkileikkauspinnan kirjoitusta muistuttavasta kuviosta. Keväällä sananjalan nuoret lehtiversot näyttävät nyrkkiin puristuneilta ihmiskäsiltä, siksi sananjalkaa on kutsuttu myös kuolleenkouraksi.


title: Sananjalka

text: Sananjalan maavarsi on vaakasuora ja levittäytyy laajalle. Siitä kohoaa yksittäin kolmiomaisia lehtiä, joiden ruodit ovat 30–150 cm pitkiä. Lehden lapa on 25–60 cm pitkä, kova, alta karvainen ja päältä kalju. Lehdet ovat kaksi tai kolme kertaa parilehdykkäisiä. Pikkulehdykät ovat liuskaisia, liuskat ehytlaitaisia. Itiöpesäkeryhmät ovat sananjalalla harvinaisia. Niiden esiintyessä ne ovat yhtäjaksoisena rivinä taakäänteisen lehtilaidan suojassa. Suomessa sananjalan itiöt kypsyvät heinä-elokuussa. Laji on hyvin hallanarka, ja lehdet kuihtuvat syksyllä heti yöpakkasten jälkeen.


title: Sananjalka

text: Suomessa tavataan ilmeisesti kahta sananjalan alalajia: lännensananjalkaa (ssp. "aquilinum") ja sananjalkaa (ssp. "pinetorum", myös ssp. "latiusculum"). Lännensananjalan lehtiruoti on pyöreän nelisärmäinen ja lehtilapa pysty tai yläviisto. Sananjalan lehtiruoti puolestaan on liereä ja lehtilapa melkein vaakasuora.


title: Sananjalka

text: Sananjalkaa tavataan koko Euroopassa pohjoisosia lukuun ottamatta. Lajia kasvaa myös Pohjois-Afrikassa. Aasiassa se on levinnyt muun muassa Turkiin, Lähi-itään, Keski-Siperiaan, Venäjän kaukoitään, Japaniin, Korean niemimaalle ja Kiinaan. Pohjois-Amerikassa lajia kasvaa mantereen itä- ja länsiosissa.


title: Sananjalka

text: Suomessa sananjalkaa voi tavata Etelä-Lappia myöten. Laji on erittäin yleinen Etelä- ja Itä-Suomessa sekä Keski-Suomen eteläosissa. Pohjoisempana laji nopeasti harvinaistuu ja esiintyminen muuttuu satunnaiseksi.


title: Sananjalka

text: Laajoja kasvustoja muodostava sananjalka kasvaa tuoreissa ja kuivahkoissa, harvapuustoisissa metsissä, kulo- ja hakkuuaukioilla, tien- ja radanvarsilla sekä rehevissä purokorvissa.


title: Sananjalka

text: Kuivattuja sananjalkoja on käytetty eri puolella Eurooppaa moneen tarkoitukseen: muun muassa patjojen täytteeksi, polttoaineena, saippuan korvikkeena ja eläinten kuivikkeina. Kansanlääkinnässä sananjalkaa on käytetty esimerkiksi lääkkeenä kihtiin ja suolistomatoja vastaan.


title: Sananjalka

text: Kasvin nuoria lehtiversoja syödään muun muassa Japanissa salaatin tapaan, vaikka sananjalka sisältää aineita, jotka voivat aiheuttaa mahasyöpää. Tässä "kuolleenkoura"-vaiheessa se kelpaa laimeassa leivinsoodaliuoksessa keitettynä parsan korvikkeeksi.


title: Esa Vesterbacka

text: Esa Vesterbacka (s. 6. joulukuuta 1954) on Vankeinhoitolaitoksen nykyinen pääjohtaja. Hän on oikeustieteen lisensiaatti.


title: Esa Vesterbacka

text: Oikeusministeriön kriminaalipoliittisen osaston osastopäällikkönä vuodesta 2001 toiminut Vesterbacka nimitettiin virkaansa 11 hakijan joukosta 3. helmikuuta 2005. Hän toimii lisäksi Rikosseuraamusviraston päällikkönä.


title: Esa Vesterbacka

text: Ennen nykyiseen virkaansa nousemista Vesterbacka oli työskennellyt Turun yliopistossa ja Lapin korkeakoulussa. Vesterbacka on toiminut lisäksi Köyliön varavankilan sekä Turun lääninvankilan johtajana ennen siirtymistään oikeusministeriön vankeinhoito-osaston palvelukseen vuonna 1995. Hän nousi oikeusministeriön kriminaalipoliittisen osaston osastopäälliköksi kuusi vuotta myöhemmin ja sieltä edelleen Vankeinhoitolaitoksen pääjohtajaksi. Vesterbacka on naimisissa ja hänellä on kaksi lasta.


title: LAPAN

text: "Lembaga Penerbangan dan Antariksa Nasional" eli LAPAN on Indonesian ilmailu- ja avaruushallinto. Sen perusti 27. marraskuuta 1964 presidentti Suharto.


title: LAPAN

text: Indonesia aloitti ilmailututkimuksensa 31. toukokuuta 1962, kun pääministeri Juanda nimitti Ilmailukomitean. 22. syyskuuta 1962 aloitettiin rakettiprojekti "Proyek Roket Ilmiah dan Militer Awal" (PRIMA) Indonesian ilmavoimien puitteissa. Kehitystyötä teki Institut Teknologi Bandung-tutkimuslaitos. Seurauksena saatiin toimiva "Kartika"-rakettiperhe ("Tähti"), jolla tehtiin koelaukaisuja. Nämä kehitysvaiheet johtivat LAPANin perustamiseen presidentin päätöksellä numero 236.


title: LAPAN

text: Vuodesta 1976 alkaen LAPAN on kehittänyt ja laukaissut useita satelliitteja, joista useimmat ovat Palapa-sarjan tietoliikennesatelliitteja. Ensimmäiset olivat Palapa A1 ja A2, jotka laukaistiin 7. elokuuta 1976 ja 3. lokakuuta 1977. Ne perustuivat Kanadan kehittämään Anik-satelliittiin (ja Western Unionin Westar-satelliittiin). Satelliitit oli valmistettu Yhdysvalloissa. 2000-luvulla LAPAN on laukaissut omat LAPSAT-1 ja LAPSAT-2 satelliitit, joiden mittauslaitteet perustuivat monokromaattiseen CCD-kameraan.


title: LAPAN

text: LAPANin pääkonttori on Jakartassa. Sillä on useita toimipisteita Acehissa, Papuassa jne.


title: LAPAN

text: Koto Tabangissa Länsi-Sumatralla on ekvatoriaalinen ilmakehää tarkkaileva tutka, joka otettiin käyttöön vuonna 2001.


title: LAPAN

text: Maa-asemia on mm. Pare-paressa (Stasiun Bumi Satelit Penginderaan Jauh). Pare-paren maa-asema vastaanottaa kaukokartoitusdataan Landsat, SPOT, ERS-1, ja JERS-1 satelliiteista.


title: LAPAN

text:
Sääsatelliittien vastaanottoasemia on Pekayonissa, Jakartassa ja Biakissa (Stasiun Bumi Satelit Lingkungan dan Cuaca). Ne vastaanottavat NOAAn keräämää dataa.
Tietokonelaboratorio sijaitsee Pekayonissa Jakartassa (Laboratorium Komputer Induk). Se toimii mm. satelliittidatan kuvankäsittelijänä.


title: LAPAN

text: Rakettimoottorilaboratorio sijaitsee Tarogongissa, Länsi-Jaavalla. Se suunnittelee ja testaa rakettimoottoreita. Ajoaineita kehittää erillinen laboratorio.


title: LAPAN

text: Aurinkoa tutkiva observatorio toimii Bandungissa ja Pontianakissa. Se perustettiin vuonna 1992.


title: LAPAN

text: Indonesia laukaisi 2. heinäkuuta 2009 kehittämänsä RX-420-luotainraketin avaruuteen Garutissa sijaitsevasta laukaisukeskuksesta. Se tavoitteena on oman satelliitin laukaisu omalla kantoraketilla vuoteen 2014 mennessä.


title: Marttisjärvi (järvi)

text: Marttisjärvi on Kiiminkijoen vesistöalueeseen kuuluva järvi Utajärven Marttisjärven kylässä Pohjois-Pohjanmaalla.


title: Marttisjärvi (järvi)

text: Järvi on sisällytetty Fennoskandian luonnontilaisten jokireittien tyyppiin, mutta se voidaan luokitella myös luontaisesti runsasravinteiseksi järveksi. Se on matala ja alueen järvistä rehevin. Botaaniselta tyypiltään järvi on "Schoenoplectus lacustris" –tyyppinen kaislajärvi, hallitsevin kasvilaji on järvikaisla, joka peittää suuren osan vesialueesta. Sen lisäksi järvellä esiintyy runsaasti kelluslehtisiä vesikasveja.


title: Marttisjärvi (järvi)

text: Järveen laskevat Iso-Timosesta ja Isosta Olvasjärvestä virtaava Timo-oja sekä suolta alkunsa saava Leväoja. Järven laskujoki taas on Marttisjoki, joka päätyy Iso-Ruohoseen. Valuma-alue on melko laaja ja pääosin suota, mistä yli puolet on luonnontilaista aapaa. Laajin ojittamaton suo on Leväojan latva-alueen Leväsuo. Timo-ojan ja Leväojan lisäksi järvi saa vetensä pohjoispuolen kaivetuista ojista, järven ympäristö onkin ojitettu kokonaan.


title: Marttisjärvi (järvi)

text: Ojitus on kuormittanut järveä, jonkin verran myös järvenrannan pellot. Marttisjoen perkaus on ehkä myös laskenut järven pintaa, joskaan kyse ei ole varsinaisesta järvenlaskusta. Valuma-alueen soita vähäisemmät kankaat ovat hiekkaisia harjuja, joista järvi saa jonkin verran pohjavettä. Myös Kälväsvaaran lounaispuolen lähteet virtaavat ojia myöten järveen.


title: Marttisjärvi (järvi)

text: Järvessä on runsas lahnakanta, muita saaliskaloja ovat ahven ja hauki, harvinaisempana myös säyne ja siika. Järven varhaisesta kalastuskäytöstä kertovat vuoden 1570 kalaveroluettelot, joiden mukaan Marttisjärvellä ja Timojärvellä on harjoitettu laajamittaista kalastusta.


title: Marttisjärvi (järvi)

text: Järvellä pesii runsas vesilinnusto, sillä on merkitystä sekä muuton aikaisena pysähdyspaikkana että läheisten Olvassuon luonnonpuiston lintujen ruokailupaikkana. Järvi on mainittu lintuvesiohjelmassa maakunnallisesti merkittävänä kohteena ja se on arvioitu linnustoltaan yhdeksi arvokkaimmista Natura 2000-ohjelman ulkopuolelle jääneistä lintuvesistä Pohjois-Pohjanmaalla.


title: Integraatio

text: Integraatio tarkoittaa kahden erillisen yhdistämistä tai keräämistä yhdeksi kokonaisuudeksi.


title: Matkaselkä–Suojärvi-rata

text: Matkaselkä–Suojärvi-rata on Matkaselän ja Suojärven välinen rautatie Karjalassa Laatokan pohjoispuolella. Se avattiin liikenteelle vuonna 1924. Rata kuului alun perin Suomen rataverkkoon, mutta siirtyi Karjalan luovutuksen yhteydessä kokonaan Neuvostoliitolle ja kuuluu nykyään Venäjän rataverkkoon. Rata on 108 kilometriä pitkä.


title: Antti Ahopelto

text: Antti Ahopelto (s. 28. elokuuta 1984 Evijärvi) on suomalainen iskelmälaulaja. Vuonna 2005 Antti sijoittui kolmanneksi Seinäjoen tangomarkkinoilla ja vuosina 2007 ja 2008 hän oli toinen. Hän kantaa näin ollen harteillaan kolminkertaisen tangoprinssin arvonimeä. Hän kilpaili Tangomarkkinoiden finaalissa myös vuonna 2011. Hän on esiintynyt myös Tenavatähti-laulukilpailussa vuonna 1992, jossa hän kilpaili kappaleella "Satumaa" ja pääsi semifinaaleihin saakka. Antti esiintyi myös Karuselli-laulukilpailussa vuonna 2000, kappaleella "Sinä vain".


title: Antti Ahopelto

text: Antti Ahopelto on kiertänyt tanssilavoja ja konserttisaleja vuodesta 2005 lähtien oman tanssiorkesterin kanssa joka kantaa nykyään nimeään Antti Ahopelto & Etiketti. Antti julkaisi debyyttialbumin nimeltään Tie vapauteen. Lisäksi Antti on myös vieraillut joillakin kokoelmnalevyillä kuten Iskelmä 10-levyllä jolla hän esittää kappaleen Voitin vaikka hävisin.


title: Ghassan Mas’ud

text: Ghassan Mas’ud (arabiaksi غسان مسعود) (s.1958 Damaskos) on syyrialainen näyttelijä. Hänet tunnetaan parhaiten roolistaan elokuvassa Kingdom of Heaven – Taivas maan päällä (2005), jossa hän näytteli Saladinia. Hän on myös näytellyt lukuisissa syyrialaisissa elokuvissa.


title: Microsoft Pinball Arcade

text: Microsoft Pinball Arcade (1998) on Microsoft Game Studiosin tuottama flipperipelien kokoelma, jonka on tarkoitus kuvata flipperien kehitystä Yhdysvalloissa. Kukin flipperi edustaa eri aikakautta, ja kokoelma on saatavilla PC:lle.


title: Microsoft Pinball Arcade

text: Jokainen kokoelman flipperi tallentaa kymmenen parasta tulosta.


title: Microsoft Pinball Arcade

text: Peli koostuu seitsemästä flipperitaulukosta, jotka ajoittuvat eri vuosikymmenille 1930-luvulta 1990-luvulle. Vanhin flippereistä on "Baffle Ball" (1931) ja tuorein "Cue Ball Wizard" (1992). Kaikki pelit ovat vanhoja flippereitä, jotka kokoelman tekijät ovat kokeneet flipperin kehityksen kannalta erityisen olennaisiksi. Joukossa ei ole lainkaan uusia taulukoita.


title: Microsoft Pinball Arcade

text: Baffle Ball (1931) on kokoelman vanhin flipperi. Se pelataan vihreällä taulukolla, jolla pallot on tarkoitus ohjata lokeroihin, joita pelissä on yhteensä neljä. Jos pallo ei mene mihinkään, se putoaa johonkin luukuista, joista saa vain viidestä viiteenkymmeneen pistettä.


title: Microsoft Pinball Arcade

text: Jos pallo onnistutaan laukaisemaan sen itsensä väriseen lokeroon, pallosta ansaittavat pisteet tulevat tuplana. Jos jokin pallo sijoittuu taulukon ylälaidassa olevaan "Baffle Pointiin", koko pelin pisteet kaksinkertaistuvat. Lujaa lyötynä toinen pallo voi kuitenkin iskeä Baffle Pointissa olevan pallon pois, jolloin sen vaikutus lakkaa.


title: Microsoft Pinball Arcade

text: Baffle Ballissa ei vielä ollut mailoja, joilla palloa olisi voinut ohjata.


title: Microsoft Pinball Arcade

text: "Humpty Dumpty" (1947) on kokoelman toiseksi vanhin flipperi. Palloa on tarkoitus ohjailla taulukossa niin, että pelaaja saa mahdollisimman monta pistettä ennen kuin pallo putoaa alas. Pelaajalla on käytettävinään yhteensä viisi palloa.


title: Microsoft Pinball Arcade

text: Bonuspisteiden saanti on mahdollista. Peli on kokoelman ensimmäinen, jossa pallon ohjailu mailoilla on mahdollistettu. Mailoja on Humpty Dumptyssa yhteensä kuusi. Mailat eivät kuitenkaan sijaitse pelin alalaidassa, kuten myöhempinä aikoina on ollut tapana.


title: Microsoft Pinball Arcade

text: Myös "Knock Outissa" (1950) pelaajalla on käytettävänään viisi palloa. Aluksi pelin alalaidassa on suoja, joka estää palloa putoamasta. Suoja kuitenkin poistuu pian 300 000 pisteen rajan ylityttyä, jonka jälkeen pelaajan on hankittava pisteitä yrittäen olla pudottamatta palloa. Suojaa ei saa enää jälkikäteen takaisin saman pallon aikana.


title: Microsoft Pinball Arcade

text: Kokoelman kolmas flipperi "Slick Chick" on vuodelta 1963.


title: Microsoft Pinball Arcade

text: Taulukon yläosassa on kirjaimia, joista muodostuu pelin nimi. Yksittäinen osuma kirjaimeen tuo pelaajalle yhden pisteen. Taulukossa on myös kohteita, joihin osuminen aiheuttaa useampia pisteitä kerralla. Jos pallo ei putoa alas, vaan pelin keskiosassa sijaitsevaan aukkoon, pelaaja saa tästä sata bonuspistettä.


title: Microsoft Pinball Arcade

text: "Spirit of 76" (1976) on sarjan neljäs flipperi. Se on ensimmäinen, jolla mahdollistetaan neljän pelaajan pelaaminen samaan aikaan. Edeltäjistään poiketen yhdellä pelaajalla on kuitenkin käytössään vain kolme palloa.


title: Microsoft Pinball Arcade

text: Taulukon oikealla ja vasemmalla laidalla on numeroita, jotka muodostavat kaksi vuosilukua: 1776 ja 1976. Numerot eivät uusiudu saman pallon aikana, vaikka kaikki oltaisiin onnistuttu kaatamaan. Pelin edetessä on mahdollista kerätä valmiiksi bonuspisteitä, jotka pelaaja saa pallon loputtua.


title: Microsoft Pinball Arcade

text: Taulukon keskellä on "kuoppa", johon osuva pallo tuo pelaajalle tuhat lisäpistettä. Kuopassa on pohja eikä se aiheuta pallon putoamista ja loppumista.


title: Microsoft Pinball Arcade

text: "Haunted House" vuodelta 1982 on kokoelman toinen flipperi, jota on mahdollista pelata neljän pelaajan samaan aikaan. Myös siinä kullakin pelaajalla on käytössään kolme palloa. Lisäpallo on kuitenkin mahdollista saada.


title: Microsoft Pinball Arcade

text: Pelin teemana ovat kummitukset, ja peliin on kehitetty sen mukaiset äänet ja musiikki.


title: Microsoft Pinball Arcade

text: Pelin edetessä pelaajalle saattaa kertyä lisäpisteitä, "monster bonusta", jotka hän saa pallon pudottua.


title: Microsoft Pinball Arcade

text: "Cue Ball Wizard" (1992) on kokoelman viimeinen ja tuorein flipperi.


title: Microsoft Pinball Arcade

text: Cue Ball Wizardia saattaa pelata samanaikaisesti enimmillään neljä pelaajaa. Flipperissä on mahdollisuus erilaisiin tehtäviin, ja joskus pelaaja saa samanaikaisesti kaksi palloa pelattavaksi. Peli liittyy aiheeltaan cowboyhin, ja joskus pallon pudotessa ne nauravat pelaajalle.


title: Microsoft Pinball Arcade

text: Cue Ball Wizardin ääniin ja musiikkiin sisältyy esimerkiksi pätkä Rossinin oopperan "Wilhelm Tell" alkusoitosta.


title: Kamishli

text: Kamishli () on noin 90 000 asukkaan kaupunki Syyrian koillisosan Hasakan maakunnassa. Se sijaitsee aivan Turkin vastaisella rajalla ja lähellä Irakin vastaista rajaa. Maakuntakeskus Hasaka on kaupungista linnuntietä noin 75 kilometriä lounaaseen. Turkin vastainen raja erottaa kaupungin Turkin Nusaybinin kaupungista. Historiallisesti Kamishlin väestö on ollut sekalainen joukko armenialaisia, assyrialaisia ja kurdeja. Kamishli perustettiin vuonna 1926 rautatien varteen. Vuonna 2004 kaupungissa oli yhteensä 184 231 asukasta.


title: Kamishli

text: Kamishlia palvelee lentoasema . Kaupungista pääsee junalla Aleppoon asti ja bussilla Palmyran kautta Damaskokseen.


title: Osku (sarjakuvahahmo)

text: Osku () on koira Jim Davisin Karvinen-sarjakuvissa.


title: Osku (sarjakuvahahmo)

text: Osku on väriltään keltainen ja ruskeakorvainen koira, joka esiintyy tavallisesti kielellään läähättäen ja häntäänsä heiluttaen. Hahmon ensiesiintyminen tapahtui 8. elokuuta 1978, jolloin sarjakuva oli ilmestynyt vajaat kaksi kuukautta. Oskun alkuperäiseksi omistajaksi ilmoitetaan Viiksi (joissain suomennoksissa Pentti), jolta koira kuitenkin siirtyi sen nykyisen omistajan Eskon hoiviin Viiksen lähdettyä sarjasta. Toinen esitetty versio tarinasta on, että Esko osti Oskun samasta kaupasta kuin kissansa Karvisen. Karvinen-elokuvassa Esko saa Oskun Karvisen eläinlääkäriltä, Liisalta.


title: Osku (sarjakuvahahmo)

text: Oskulla on pitkä ja märkä kieli, ja koiran runsas kuolaneritys onkin monissa stripeissä pääteema. Karvisen mukaan Oskun äiti oli beagle ja isä tiiliskivi, mutta eräässä stripissä vuodelta 1984 kerrotaan että tämän vanhemmat olivat beagleja.


title: Osku (sarjakuvahahmo)

text: Osku on Karvisen Teddy-karhun ohella sarjan harvoja hahmoja, jotka eivät kommunikoi lainkaan. Karvinen pitää Oskua typeränä. Kissa tekeekin tälle mielellään erilaista kiusaa, kuten potkii alas pöydältä. Osku on kuitenkin joissain stripeissä esitetty älykkäämpänä, kuin mitä on annettu ymmärtää. Esimerkiksi hän kerran piknikillä lukitsi itsensä Eskon autoon Karvisen ja Eskon jäätyä ulos samalla hetkellä kun alkoi satamaan, ollen näin täydellisesti sateensuojassa.


title: Keimola Golf

text: Keimola Golf on golfkenttä Vantaalla Keimolan kaupunginosassa. Kenttä sijaitsee Helsingin pohjoispuolella noin 20 km:n päässä sen keskustasta. Alueella on kaksi 18 reiän kenttää "Saras" ja "Kirkka".


title: Keimola Golf

text: Kumpikan kentistä ei ole helppo, mutta Sarasta pidetään hieman vaativampana sillä lähes jokaisen väylän ympärillä vaanii metsä. Oman vaikeutensa tuottavat myös useat pitkät par4-väylät. Kirkka on hieman lyhyempi ja sen ulosmenossa on lyönneille enemmän tilaakin, mutta sisääntulossa koivikot vaikeuttavat peliä.


title: Keimola Golf

text:
Kenttä on osakekenttä ja kenttäyhtiö on "Keimola Golf Club Oy". Kentällä toimiva Suomen Golfliiton jäsenseura on "Keimola Golf Vantaa ry" (KGV).
Kenttä suunniteltiin ensin 27-reikäiseksi kolmen 9 reiän lenkiksi. Kaksi ensimmäistä 9 reiän lenkkiä "A" ja "B" valmistuivat vuonna 1990 ja seuraavana vuonna 1991 avattiin "C". Näiden alkuperäisten 27 reiän suunnittelijana toimi arkkitehti Pekka Wesamaa.


title: Keimola Golf

text: Vuonna 2004 kenttää laajennettiin vielä yhdeksällä uudella reiällä. Nämä uudet väylät suunnitteli kenttäarkkitehti Kosti Kuronen. Uudet reiät liitettiin vanhaan C-lenkkiin ja tämä kokonaisuus nimettiin Sarakseksi uusien reikien mailla sijainneen tilan mukaan. Samassa yhteydessä vanhat A ja B-lenkit nimettiin Kirkaksi alueella toimineen kartanon mukaan.


title: Fairuz

text: Fairuz (oik. Nouhad Haddad, s. 21. marraskuuta 1935), on libanonilainen arabialaisen maailmanmusiikin laulaja.


title: Fairuz

text: Fairuz syntyi syyrianortodoksiseen perheeseen Libanonissa. Hänen isänsä oli kotoisin Mardinista, joka oli siihen aikaan osa Syyriaa. Isä asettui vakituisesti Libanoniin avioiduttuaan libanonilaisen maroniittikristityn Lisa el Boustanin - Fairuzin äidin - kanssa. Perhe muutti myöhemmin Beirutiin. Fairuzilla oli sisarukset Youssef, Hoda ja Amal.


title: Fairuz

text: Fairuz nautti jo lapsena laulamisesta ja valitsi sen lopulta ammatikseen. Hänelle opetti musiikkia libanonilainen Mohammed Fleifel, ja myös Halim el Roumi oli vakuuttunut tytön kyvyistä. Juuri hän keksi nuorelle laulajalle taiteilijanimen Fairuz.


title: Fairuz

text: Fairuzille sävelsi lauluja muun muassa Assi Rahbani (k. 1986), jonka kanssa hän meni naimisiin 1955. Esimerkiksi laulu "'Itab" saavutti arabimaailmassa heti suuren menestyksen.


title: Fairuz

text: Fairuz sai neljä lasta:


title: Fairuz

text: Fairuz on uransa aikana esiintynyt useissa maissa, myös Euroopan ja Yhdysvaltain alueella. Hän pääsi 1962 Royal Albert Halliin ja 1971 New Yorkin Carnegie Halliin. Vuonna 1969 Libanonin hallitus kielsi Fairuzin musiikin esittämisen radioasemilla kuuden kuukauden ajaksi. Syynä oli, että Fairuz oli kieltäytynyt pitämästä yksityiskonserttia Algerian presidentti Houari Boumédiennen kunniaksi. Fairuz päätti asua Libanonissa myös maassa vuosina 1975–1990 käydyn sisällissodan ajan.


title: Fairuz

text: Fairuzilta on julkaistu noin 85 virallista CD-äänitettä. Useat laulut ovat Rahbanin veljesten (Assi & Mansour) säveltämiä, mutta musiikkia on tuottanut myös esimerkiksi laulajattaren ja Assi Rahbanin yhteinen poika Ziad Rahbani (s. 1956). Tiedetään myös, että Fairuz on äänittänyt runsaasti julkaisematonta musiikkia. Hän on esiintynyt lisäksi televisiossa ja elokuvissa.


title: Epilogi (yhtye)

text: Epilogi on vuonna 2000 perustettu porilainen yhtye, joka soittaa progressiivisilla vaikutteilla höystettyä suomenkielistä pop/rock-musiikkia. Epilogi voitti huhtikuussa 2004 YleX-radiokanavan "Viikon demo" -kilpailun ja nousi kanavan Himotuimmat-listalla sijalle 26.


title: Epilogi (yhtye)

text: Epilogi julkaisi esikoisäänitteensä keväällä 2004. Yhtye julkaisi toisen levynsä "Häviävä Mahdollisuus" keväällä 2007.


title: Naseva

text: Naseva on Suomen nautatilojen kansallinen seurantajärjestelmä. Naseva ylläpitää kansallista terveydenhuoltotoimintaa nautatiloilla. Kansallinen terveydenhuolto perustuu elintarviketeollisuuden, viranomaisten, neuvontajärjestön sekä tuottajien ja eläinlääkärikunnan yhteistyöhön, jota johtaa Eläintautien Torjuntayhdistys (ETT ry) yhdessä Eviran kanssa.


title: Naseva

text: Teknisesti Naseva on Internetissä toimiva verkkopalvelu. Palvelun hallinnoija on ETT ry ja tekninen toteuttaja ja ylläpitäjä Maatalouden Laskentakeskus Oy vuodesta 2008 lähtien. Tekninen toteuttaja ennen vuotta 2008 oli Finnish Net Solutions Oy, FNS.


title: Helsingit

text: Helsingit ovat suomalaisen kansanperinteen käsite, joka alun perin lienee viitannut pohjoisruotsalaisen Hälsinglandin maakunnan asukkaisiin. Helsingit on Peräpohjolan mytologiassa yhdistetty jättikokoisiin alkuasuttajiin jatuleihin. Helsingit yhdistettiin myös hiiteen, joka oli paha paikka, jonne jatulit pakenivat muiden tieltä. Helsinki tarkoitti luultavasti samaa kuin sana hiisi uudemmassa merkityksessään. Alun perin hiisi tarkoitti pyhää paikkaa, mutta sittemmin, kristillisen näkemyksen mukaista pahaa paikkaa ja pahoja olentoja. Peräpohjolassa sanonta "painu helsinkiin" on tarkoittanut samaa kuin "painu hiiteen".


title: Pandora (laulaja)

text: Pandora (oik. Anneli Magnusson, s. 20. kesäkuuta 1970 Västerås, Ruotsi) on ruotsalainen eurodance-laulaja. Suurinta suosiotaan hän nautti 1990-luvulla erityisesti Pohjoismaissa. Hän on yksi menestyneimmistä ruotsalaisista artisteista Suomessa.


title: Pandora (laulaja)

text: Pandoran ura alkoi vuonna 1993, jolloin hän tutustui Hit Vision -tuotantoryhmään. Pandoran debyyttisinglestä ”Trust Me” tuli suuri menestys, ja se nousi vuoden 1993 myydyimmäksi singleksi. Esikoisalbumi "One of a Kind" saavutti kultalevyn Ruotsissa ja Suomessa.


title: Pandora (laulaja)

text: Kakkosalbumi "Tell The World" julkaistiin 1995, ja sitä myytiin Skandinaviassa yli 100 000 kappaletta. Levyltä julkaistiin kolme singleä: ”Don’t You Know”, ”The Naked Sun” ja ”Tell the World”.


title: Pandora (laulaja)

text: Kolmas albumi "Changes" julkaistiin 1997, ja se oli Pandoran maailmanlaajuinen ensijulkaisu uuden levy-yhtiön, Universal Musicin, kanssa. Pandora teki jälleen yhteistyötä luovan tiiminsä Ankelius/Andersson/Johansson kanssa. Singlejulkaisuja albumilta olivat ”A Little Bit”, ”The Sands of Time” ja ”Smile’n’Shine”.


title: Pandora (laulaja)

text: Vuosina 2003 ja 2004 Pandora osallistui Ruotsin Euroviisukarsintoihin kappaleilla ”You” sekä ”Runaway” saavuttamatta suurempaa menestystä.


title: Pandora (laulaja)

text: Vuonna 2005 julkaistiin Pandoran yhdeksäs albumi nimeltään "9 Lives", ja se oli hänen ensimmäinen julkaisunsa Ruotsissa yhdeksään vuoteen. Levyä seurasi kiertue Ruotsissa ja Suomessa.


title: Pandora (laulaja)

text: Vuonna 2007 julkaistiin Pandoran uusin albumi "Celebration", joka on tehty yhteistyössä United Dj’s ryhmän kanssa. Levy sisältää päivitetyt versiot Pandoran suurimmista hiteistä. Muun muassa JS16 on miksannut kappaleita levylle. Levyltä julkaistiin myös neljä singleä: ”Trust Me”, ”Don't You Know”, ”Tell The World” ja ”On a Night Like This”. Levyn julkaisun jälkeen Pandora on konsertoinut ahkerasti Suomessa ja kiertänyt yökerhoja.


title: Pandora (laulaja)

text: Pandora on kihloissa porilaisen Mikko Peltosen kanssa.


title: Vääskylän rautatieasema

text: Vääskylän rautatieasema eli Kalištše () on toinen Sosnovyi Borin rautatieasemista. Asema on Suomenlahden eteläpuolitse Pietarista länteen johtavan rantaradan eli Pietari–Veimar-radan varrella.


title: Vääskylän rautatieasema

text: Kalištšen asemalle saapuu henkilöliikennettä nykyään vain Pietarin Baltian asemalta, josta ja jonne on päivittäin kymmenenkunta lähijunavuoroa.


title: Vääskylän rautatieasema

text: Asema on otettu käyttöön vuonna 1926, kun radan viimeinen osuus Lomonosovista Kattilan kautta Veimariin valmistui. Vuonna 1974 alkoi Vääskylän ja Pietarin välillä sähköjunaliikenne. Vääskylä on nykyäänkin radan sähköistetyn osuuden pääteasema. Asemalla on kolme raidetta, joista kahdella on matkustajalaituri.


title: Pohjois-Karjalan Kokoomus

text: Pohjois-Karjalan Kokoomus oli yksi Kokoomuksen piirijärjestöistä. Vuonna 2013 piiri yhdistyi Pohjois-Savon kokoomuksen kanssa Savo-Karjalan kokoomukseksi.


title: Pohjois-Karjalan Kokoomus

text: Kokoomuksella on ollut Kuopion läänin itäisestä vaalipiiristä kansanedustaja jo ensimmäisistä vuoden 1907 eduskuntavaaleista alkaen. Ensimmäiseksi kansanedustajaksi valittiin Pekka Pennanen, joka edusti Nuorsuomalaista puoluetta 1907–1919 sekä Kokoomusta 1922–1945 kuin myös rovasti Emanuel Kolkki, joka puolestaan edusti vanhasuomalaista puoluetta 1907–-1909 sekä Kokoomusta 1930–1933.


title: Pohjois-Karjalan Kokoomus

text: Ehkä kuuluisin Pohjois-Karjalasta Kuopion läänin itäisestä vaalipiiristä valittu kokoomuslainen on ollut Onni Talas (vuoteen 1895 Gratschoff), joka oli senaattori itsenäistymisvaiheissa. Hän edusti ensin Nuorsuomalaista puoluetta 1909–1918 ja sitten Kokoomusta 1918–1919 siirtyen Viipurin läänin itäiseen vaalipiiriin tullen valituksi vielä 1927 kolmeksi vuodeksi kansanedustajaksi.


title: Pohjois-Karjalan Kokoomus

text: Kokoomuksen kannatus oli painottunut Kuopion läänin läntiseen vaalipiiriin eli lähinnä Pohjois-Savoon.


title: Pohjois-Karjalan Kokoomus

text: Pohjois-Karjalan läänin vaalipiiristä valittuja kokoomuslaisia kansanedustajia ovat olleet myöhemmin Eero Mäkinen (1945–1951), Raino Hallberg (1951–1966), Alli Vaittinen-Kuikka (1966–1979), Mauri Vänskä (1979–1983), Eeva Turunen (1983–1995), Anne Knaapi (1995–1999) ja Pekka Ravi (1999–2003 ja 2007–2015).


title: Pohjois-Karjalan Kokoomus

text: Pohjois-Karjalan Kokoomus oli vaaliliitossa Kristillisdemokraattien Pohjois-Karjalan piirin ja Perussuomalaisten Pohjois-Karjalan piirin kanssa. Vaaliliitto sai yhden paikan. Kokoomuksen kansanedustajaksi nousi Pekka Ravi, joka oli aiemmin kansanedustajan vaalikaudella 1999-2003.


title: Outi Siimes

text: Outi Inkeri Siimes (s. 19. kesäkuuta 1971 Lahti) oli Kokoomuksen kansanedustaja vaalikaudella 1995–1999, alkaen 31. toukokuuta 1996. Hän tuli eduskuntaan varasijalta edesmenneen Väinö Saarion tilalle Hämeen läänin eteläisestä vaalipiiristä.


title: Outi Siimes

text: Siimes suoritti varusmiespalvelun ja yleni vänrikiksi, mikä toi hänelle runsaasti huomiota mediassa. Hän pyrki myös kadettikouluun, mutta syyksi hylkäämiselle ilmoitettiin se, että hänellä oli ylinopeussakkoja. Siimes oli myös Lahden kaupunginvaltuuston jäsen 1993–1999. Hän ehdotti kansanedustajana ollessaan siviilipalveluksen pidentämistä 450 vuorokauden mittaiseksi.


title: Outi Siimes

text: Siimes ei enää noussut kansanedustajaksi seuraavissa vaaleissa. Tämän jälkeen hän siirtyi opiskelijaksi ja valmistui Helsingin yliopistosta oikeustieteen kandidaatiksi vuonna 2001. Hänen opiskelunsa kestivät vuoden ja yhdeksän kuukautta, mikä on yksi nopeimmista valmistumisajoista tiedekunnassa. Valmistumisensa jälkeen hän on työskennellyt vero- ja arvonlisäveroasioihin erikoistuneena asianajajana Asianajotoimisto Hannes Snellmanissa.


title: Outi Siimes

text: Vuonna 2003 hänet ylennettiin luutnantiksi. ja vuonna 2010 yliluutnantiksi


title: Outi Siimes

text: Siimes harrastaa pitkänmatkanjuoksua. 1.–2. joulukuuta 2007 hän juoksi ensimmäisenä suomalaisnaisena vuorokaudessa yli 200 kilometriä. Hänen tuloksensa Endurance 24h -kisassa Espoon Areenalla oli 201,350 kilometriä. Toukokuussa 2008 hän paransi kuuden tunnin ratajuoksun Suomen ennätystään tulokseen 64,350 km mutta menetti viikkoa myöhemmin ennätyksen Susanna Raitamäelle, joka juoksi yli yhdeksän kilometriä paremman tuloksen. Kesäkuussa 2008 Siimes voitti Suomi-juoksun ajalla 9.41.32, joka on 100 kilometrin juoksussa suomalaisnaisten kaikkien aikojen tilaston kolmanneksi paras aika. Tammi-helmikuun vaihteessa 2009 Espoossa hän paransi vuorokauden juoksun Suomen ennätystään tulokseen 207,210 km. Toukokuussa 2009 Siimes sijoittui vuorokauden juoksun MM-kilpailuissa 11:nneksi ja samalla kertaa kilpaillussa EM-kisassa seitsemänneksi ulkoratojen Suomen ennätyksellä 205,671 km.


title: Outi Siimes

text: Lokakuussa 2009 Siimes voitti Tampereella juostun Wihan Kilometrit 100 km -kilpailun naisten sarjan parantaen 100 km ennätystään lukemiin 9.32.41.


title: Outi Siimes

text: Tammikuun lopulla 2010 Siimes paransi kolmannen kerran naisten 24 h Suomen ennätystä, taas Espoossa järjestetyssä Endurance 24h -kilpailussa. Tulos 210,567 km riitti kilpailussa kakkossijaan naisten sisäratojen ME:n 241,426 km juosseen japanilaisen Sumie Inagakin takana. Inagaki voitti kilpailussa myös kaikki miespuoliset juoksijat. Toukokuussa 2010 hän paransi Suomen ennätystä juostuaan yhteisissä vuorokaudenjuoksun MM- ja EM-kilpailuissa 213,699 kilometriä. MM-kilpailussa hän sijoittui 11:nneksi ja EM-kilpailussa seitsemänneksi.


title: Väinö Saario

text: Väinö Sakari Saario (26. kesäkuuta 1942 Kymi – 22. toukokuuta 1996 Helsinki) oli kokoomuksen kansanedustaja Hämeen läänin eteläisestä vaalipiiristä (1991–1996). Koulutukseltaan hän oli Markkinointi-instituutissa tutkinnon suorittanut mainoshoitaja. Hän toimi Lahden kaupunginvaltuuston puheenjohtajana vuosina 1981–1988.


title: Oskari Lehtonen

text: Oskari Lehtonen (29. toukokuuta 1889 Hollola – 23. heinäkuuta 1964 Lahti) oli kansanedustaja, joka tuli eduskuntaan Hämeen läänin eteläisestä vaalipiiristä 1927, pudottuaan 1929 nousi Evert Nukarin tilalle 11. helmikuuta 1930 ja valittiin uudelleen vielä vuosiksi 1930–1933, 1936–1945, 1948–1954 sekä 1958–1962. Puoluekannaltaan hän oli kokoomuslainen. Presidentin valitsijamiehenä Lehtonen oli vuosien 1931, 1937, 1940, 1943, 1950, 1956 ja 1962 presidentinvaaleissa.


title: Oskari Lehtonen

text: Lehtonen oli koulutukseltaan filosofian maisteri ja lakitieteiden lisensiaatti. Hän toimi oikeusministerinä 1940–1944 Rytin, Rangellin ja Linkomiehen hallituksissa. Tämän ohella hän toimi asianajajana vuosina 1914–1945 ja Kansallis-Osake-Pankin Lahden konttorin johtajana vuosina 1930–1945 ja uudelleen vuosina 1949–1958 sekä KOP:n Tampereen konttorin johtajana vuosina 1945–1949.


title: Oskari Lehtonen

text: Lehtoselle myönnettiin ministerin arvonimi vuonna 1954.


title: Oskari Lehtonen

text: Oskari Lehtosen veli oli kirjallisuudentutkija Johannes Vihtori Lehtonen. Lehtori, filosofian tohtori, kirjailija ja pakinoitsija Kai R. Lehtonen on Oskari Lehtosen poika.


title: Etelä-Savon Kokoomus

text: Etelä-Savon Kokoomus oli yksi Kokoomuksen piirijärjestöistä. Se toimi Etelä-Savossa ja asetti Etelä-Savon vaalipiirin eduskuntavaaliehdokkaat. Vuodesta 2013 piiri on ollut osa Kaakkois-Suomen Kokoomusta.


title: Daniel Brière

text: Daniel Brière (s. 6. lokakuuta 1977 Gatineau, Quebec) on kanadalainen ammattilaisuransa päättänyt jääkiekkoilija, pelipaikaltaan hän oli keskushyökkääjä tai oikea laitahyökkääjä. Hän pelasi 16 kautta NHL-liigassa, joiden aikana hän pelasi 973 runkosarja ottelua ja teki 696 tehopistettä. Hän kertoi uransa lopettamisesta 2015 vuoden elokuussa.


title: Daniel Brière

text: Ennen ammattilaisuraansa Brière pelasi vuodet 1994–1997 Drummondville Voltigeursissa QMJHL-junioriliigassa. Hänen pisteiden valossa paras kautensa oli kausi 1995–1996, jolla hän voitti QMJHL:n maali-, syöttö- ja pistepörssit tehtyään 67:ssä runkosarjaottelussa tehot 67+96=163. Vastaavaan saavutukseen olivat QMJHL:ssä ennen häntä yltäneet vain Mario Lemieux, Dale Hawerchuk ja Pat LaFontaine.


title: Daniel Brière

text: Hän teki paljon pisteitä myös kahdella muulla QMJHL-kaudellaan: 1994–1995 Brière sijoittui liigan maali- ja syöttöpörsseissä sijalle neljä ja pistepörssissä sijalle kolme tehtyään 72:ssa runkosarjaottelussa tehot 51+72=123 ja 1996–1997 hän sijoittui liigan syöttöpörssissä sijalle neljä ja maali- ja pistepörsseissä sijalle kolme tehtyään 59:ssä runkosarjaottelussa tehot 52+78=130.


title: Daniel Brière

text: Brière ansaitsi QMJHL-vuosinaan monia palkintoja, vuonna 1995 Marcel Robert Trophyn (QMJHL jakaa pelaajalle, joka parhaiten onnistuu yhdistämään opinto- ja jääkiekkomenestyksen) ja Michel Bergeron Trophyn (QMJHL jakaa liigan vuoden tulokashyökkääjälle), vuonna 1996 Jean Béliveau Trophyn (jaetaan QMJHL:n parhaalle pistemiehelle) ja CHL Top Scorer Awardin (jaetaan Canadian Hockey Leaguen parhaalle pistemiehelle) ja vuonna 1997 Frank J. Selke Memorial Trophyn (QMJHL jakaa hyvästä urheiluhengestä) ja Karcher Plaquen (QMJHL jakaa humanitaarisesta työstä).


title: Daniel Brière

text: Phoenix Coyotes varasi Brièren ensimmäisen kierroksen 24. pelaajana. Hän aloitti ammattilaisuransa syksyllä 1997 Coyotesin silloisessa farmijoukkueessa, AHL-seura Springfield Falconsissa. Brière oli kaudella 1997–1998 Falconsin ykköspelaaja niin maaleissa, maalisyötöissä kuin pisteissäkin ja koko liigan tilastoissa hän sijoittui pistepörssissä sijalle neljä, maalipörssissä sijalle viisi ja syöttöpörssissä sijalle kuusi tehtyään 68:ssa runkosarjaottelussa tehot 36+56=92. Kauden jälkeen hänet palkittiin AHL:n vuoden tulokkaan palkinnolla Dudley "Red" Garrett Memorial Awardilla ja nimettiin liigan ensimmäiseen tähdistökentälliseen sekä tulokkaiden tähdistöön.


title: Daniel Brière

text: Brière sai keväällä 1998 näytönpaikan myös Coyotesissa NHL:ssä. Hän pelasi tuolloin viidessä NHL-ottelussa ja teki yhden maalin. Kauden 1998–1999 Brière pelasi suurimmaksi osaksi Coyotesissa, mutta kaudella 1999–2000 hän pelasi vain 13 ottelua NHL:n runkosarjassa ja yhden pudotuspeleissä suurimman osan kaudesta mennessä Falconsissa AHL:ssä. Kauden 2000–2001 hän vietti puoliksi NHL:ssä ja puoliksi AHL:ssä pelaten 30 runkosarjaottelua molemmissa.


title: Daniel Brière

text: Brière vakiinnutti paikkansa NHL:ssä kaudella 2001–2002, jolla oli Coyotesin tehokkain maalintekijä ja toiseksi paras pistemies Daymond Langkow’n jälkeen tehtyään 78:ssa runkosarjaottelussa 32 maalia ja annettuaan 28 maalisyöttöä. Hän aloitti myös seuraavan kauden Coyotesissa, mutta maaliskuussa 2003 seura kauppasi hänet Buffalo Sabresiin yhdessä kolmannen kierroksen varausvuoron kanssa vaihdossa Chris Grattoniin ja neljännen kierroksen varausvuoroon.


title: Daniel Brière

text: Kaudella 2003–2004, ensimmäisellä täydellä Sabres-kaudellaan, Brière oli joukkueensa paras pistemies ja toiseksi tehokkain maalintekijä Miroslav Šatanin jälkeen tehtyään 82:ssa runkosarjaottelussa tehot 28+37=65. Seuraavan kauden hän pelasi SC Bernissä Sveitsin pääsarjassa NHL:n ollessa työsulussa ja työsulun päätyttyä hän palasi Sabresiin. Hän teki kaudella 2005–2006 58 tehopistettä, 25 maalia ja 33 syöttöpistettä, 48:ssa runkosarjaottelussa sijoittuen joukkueensa sisäisessä pistepörssissä neljänneksi ja maalipörssissä jaetulle sijalle kaksi. Hän joutui olemaan kauden aikana sivussa yli 30 runkosarjaottelua alavatsavamman vuoksi. Kevään 2006 pudotuspeleissä Brière sijoittui itäisen konferenssin loppuotteluihin edenneen Sabresin sisäisen pistepörssin kärkeen ja maalipörssin kakkoseksi tehtyään 18:ssa ottelussa tehot 8+11=19. Koko liigan pistepörssissä hän oli tuona pudotuspelikeväänä neljäs.


title: Daniel Brière

text: Kaudella 2006–2007 Brière oli joukkueensa tehokkain ja koko NHL:n tilastoissa kymmenenneksi paras pistemies. Hän teki 81:ssä ottelussa 32 maalia ja antoi 63 maalisyöttöä. Brière valittiin kauden aikana un, jossa hän sai tehot 1+4 ja ansaitsi ottelun parhaan pelaajan palkinnon. Pudotuspeleissä Brière oli jälleen Buffalon paras pistemies (3+12). Buffalo ylsi jälleen itäisen konferenssin loppuotteluihin asti, mutta hävisi Ottawa Senatorsille. Brière jakoi kaudesta 2005–2006 Sabresin kapteenin tehtävät Chris Druryn kanssa ja sitä ennen, kapteeniuden kierrettyä useamman pelaajan välillä, hän oli toiminut Sabres-kapteenina helmikuussa 2004.


title: Daniel Brière

text: Kesällä 2007 vapaan agentin statuksella liikkunut Brière siirtyi Philadelphia Flyersiin kahdeksan vuoden sopimukseksella. Brière teki kaudella 2007–2008 79:ssä runkosarjaottelussa tehot 31+41=72 ja oli joukkueensa tehokkain maalintekijä ja toiseksi paras pistemies. Pudotuspeleissä 2008 hän teki 17:ssä ottelussa tehot 9+7=16 ja oli itäisen konferenssin loppuotteluihin edenneen Flyersin paras pistemies ja toiseksi tehokkain maalintekijä. Seuraavalla kaudella hän oli pelaamatta yli 50 ottelua nivus- ja alavatsavaivojen vuoksi.


title: Daniel Brière

text: Kaudella 2009–2010 Brière oli runkosarjassa joukkueensa kolmanneksi tehokkain maalintekijä ja neljänneksi paras pistemies tehtyään 75:ssä ottelussa tehot 26+27=53. Pudotuspeleissä 2010 hän oli tärkeässä roolissa Flyersin edetessä NHL:n loppuotteluihin pelaamaan Stanley Cupin voitosta. Hän muodosti tehokkaan ketjun Scott Hartnellin sekä Ville Leinon kanssa ja voitti pudotuspelien pistepörssin tehtyään 23:ssa ottelussa tehot 12+18=30. Flyers hävisi mestaruuden Chicago Blackhawksille otteluvoitoin 2–4.


title: Daniel Brière

text: Brière teki runkosarjakaudella 2010–2011 NHL-vuosiensa maaliennätyksen, 34 maalia 77:ssä ottelussa, ja oli joukkueensa toiseksi tehokkain maalintekijä Jeff Carterin jälkeen. Syöttöpisteitä hänelle kertyi niin ikään 34 ja hän sijoittui joukkueensa sisäisessä pistepörssissä toiselle sijalle Claude Giroux’n jälkeen. Brière pelasi tammikuussa 2011 toisen kerran urallaan NHL:n tähdistöottelussa. Hänet valittiin otteluun varamiehenä Jarome Iginlan jätettyä tapahtuma väliin.


title: Daniel Brière

text: Brière oli sekä kaudella 2011–2012 että kaudella 2012–2013 sivussa yli kymmenen ottelua loukkaantumisten, muun muassa kahden aivotärähdyksen, vuoksi. Jälkimmäisellä kaudella, joka oli työsulun lyhentämä, hän teki vain 16 tehopistettä, kuusi maalia ja kymmenen syöttöpistettä, 34:ssä ottelussa ja hänen plus-miinus-lukemansa oli –13. Kauden päätyttyä Flyers osti ulos viimeiset kaksi vuotta hänen sopimuksestaan.


title: Daniel Brière

text:
Heinäkuussa 2013 Brière siirtyi kaksivuotisella sopimuksella Montreal Canadiensiin. Kesäkuussa 2014 hän siirtyi Colorado Avalancheen pelaajakaupassa, jossa Canadiens sai vaihdossa Pierre-Alexandr Parenteaun.
Brière on edustanut Kanadaa kaksissa jääkiekon MM-kisoissa, Suomen kisoissa 2003 ja Tšekin kisoissa 2004, ollen molemmilla kerroilla voittamassa MM-kultaa. Hän edusti maataan myös vuoden 1997 alle 20-vuotiaiden jääkiekon MM-kisoissa, jotka Kanada voitti.


title: Daniel Brière

text: Brière on eronnut ja hänellä on entisen vaimonsa Sylvien kanssa kolme lasta, pojat Caelan, Carson ja Cameron.


title: Poltinaho

text: Poltinaho on Hämeenlinnassa sijaitseva vanha kasarmialue, joka perustettiin 1700-luvulla rakuunarykmenttiä varten. Vanhimmat nykyisin jäljellä olevat rakennukset ovat 1800-luvun puolestavälistä. Kasarmitoiminnan loppumisen jälkeen asuinkäyttöön muuttunut kasarmialue sijaitsee Ahveniston kaupunginosassa.


title: Poltinaho

text: Sisällissodan jälkeen Poltinahon kasarmilla toimi muutaman kuukauden ajan Hämeenlinnan vankileiri, jolle koottiin noin 12 000 punaista vankia. Heistä lähes 2 500 kuoli. Poltinahossa menehtyneet punavangit on haudattu joukkohautoihin Ahveniston hautausmaan lähistölle.


title: Poltinaho

text: Hyökkäysvaunurykmentti siirrettiin Santahaminan varuskunnasta Poltinahoon 3. syyskuuta 1921. Vuonna 1925 Hyökkäysvaunurykmentti supistettiin Hyökkäysvaunupataljoonaksi ja 1927 Erilliseksi hyökkäysvaunukomppaniaksi, joka syyskuussa 1939 muutettiin Panssarivaunupataljoonaksi.


title: Poltinaho

text: Vuodesta 1945 vuoteen 2001 Poltinaholle oli sijoitettuna 4. Erillinen Autokomppania (4.ErAK). Komppania siirtyi Hämeenlinnasta Parolan Panssariprikaatin alueelle, johon komppania oli hallinnollisesti kuulunut jo vuoden 1986 alusta. Helmikuun loppuun 1967 alueella sijaitsi myös Raskas Kranaatinheitinkomppania (RsKrhK) lakkauttamiseensa saakka, aikaisemmalta nimeltään Erillinen Kranaatinheitinkomppania (ErKrhK). Panssariprikaatin Kenttätykistöpatteristo, myöhemmin Jääkäripatteristo ("JPsto") toimi sekä Poltinaholla, Suomenkasarmilla että Linnankasarmilla vuodesta 1952 aina 1980-luvulle. 1960-luvulle asti toimi myös Hämeenlinnan Komendantinvirasto.


title: Poltinaho

text: Varuskunta-alueen omistaa nykyään Hämeenlinnan kaupunki, ja sen jatkokäyttöä mietitään. Suuri osa rakennuksista on suojeltuja, joka asettaa rajoituksia suunnittelulle.


title: Poltinaho

text: Muita entisiä tai nykyisiä varuskunta-alueen osia kaupungissa ovat Linnankasarmi Ojoisilla, Suomen kasarmi (usein Suomenkasarmi) Myllymäessä sekä Talousvarikon alue Keinusaaressa. Laajasti ajateltuna Panssariprikaatin ja kaupunkikasarmien toiminnot muodostavat yhdessä Hattulan varuskunnan, jota kutsutaan myös Parolannummen varuskunnaksi.


title: Poltinaho

text: Poltinaholla sijaitsi aiemmin kaupungin tulliraja, jolla perittiin "pikkutullia" kaikista kaupunkiin tuotavista tavaroista. Tullin rakennus ja portti oli maalattu punaisiksi, josta alue sai nimensä "Punaportti" . Tämän paikan on tehnyt tunnetuksi kansanlaulaja Irwin Goodmanin laulama ja säveltämä sekä Vexi Salmen sanoittama "Punaportin Blues".


title: Poltinaho

text: Poltinahon alue oli rauhatonta 1800-luvun lopulla ja seuraavan vuosisadankin alkuvuosina. Alueelle kerääntyi sotilaiden lisäksi entisiä sotilaita, hämärätapaisia naisia ja alkoholin liikakäyttö oli enemmän kuin yleistä. Kaupunkilaiset valittivat asiasta usein ja asioita käsiteltiin aina kaupungin hallinnonkin piirissä.


title: Poltinaho

text: Alueella sijaitsee myös yksi Hämeenlinnan entisistä yläkouluista, Ahveniston koulu (ent. Ahveniston yläaste ja Poltinahon yläaste), joka aiemmin on toiminut lukion ja yläasteen sisältäneenä Poltinahon yhteiskouluna.


title: Ruostetäpläkissa

text: Ruostetäpläkissa ("Prionailurus rubiginosus" joskus "Felis rubiginosa") on hyvin pieni kissaeläin, jonka elinaluetta ovat Etelä-Intia ja Sri Lanka. Sen pituus on 35–48 cm, häntä 15–25 cm, ja se painaa vain noin 1,5 kg. Turkin väri on harmaa, ja sen selässä ja kyljissä on ruosteenvärisiä täpliä, kun taas vatsa on valkoinen suurin tummin täplin. Häntä, joka on paksu ja noin puolet kissan ruumiin pituudesta, on väriltään ruumista tummempi, eivätkä täplät erotu yhtä hyvin. Kaiken kaikkiaan kissa muistuttaa hyvin paljon sukulaistaan leopardikissaa ("Prionailurus bengalensis", joskus "Felis bengalensis"). Lajin kantoaika on 67 vuorokautta ja pentueella kokoa 1–3.


title: Ruostetäpläkissa

text: Ruostetäpläkissan populaatio asuu Intiassa lähinnä kuivissa trooppisissa metsissä ja kuivilla ruohikkoalueilla, mutta Sri Lankassa ovat sademetsät sen tavallisinta asuinaluetta. Syy eroon voi olla kilpailu leopardikissan kanssa, joka pitää mantereella sademetsiä hallussaan mutta jota ei esiinny Sri Lankassa.


title: Ruostetäpläkissa

text: Ruostetäpläkissa on yöeläin ja elää osittain puussa. Sen ravintoa ovat piennisäkkäät, linnut ja sisiliskot. Ihmisasutusten lähellä se voi pyydystää myös kanoja. Niiden luonnetta on kuvattu ystävälliseksi ja leikkisäksi, minkä takia niitä on kesytetty lemmikeiksi. Joillakin alueilla paikalliset asukkaat metsästävät niitä ravinnoksi.


title: Ruostetäpläkissa

text: Ruostetäpläkissa on häviämisvaarassa luonnossa, ja se on luokiteltu silmälläpidettäväksi IUCNn uhanalaisuusluettelossa. CITES (Convention on International Trade in Endangered Species of Wild Flora and Fauna) on luetteloinut Intian populaation Liitteeseen I (vaarassa kadota, ja lajin kauppa on sallittu vain poikkeustilanteessa) ja muut populaatiot Liitteeseen II (ei välttämättä vaarassa hävitä, mutta turkiskauppa on tiukasti säänneltyä).


title: Marguerite Yourcenar

text: Marguerite Yourcenar (oik. Marguerite Cleenewerck de Crayencour, 8. kesäkuuta 1903 Bryssel – 17. joulukuuta 1987 Mount Desert Island, Yhdysvallat) oli ranskalainen kirjailija, joka hyväksyttiin ensimmäisenä naisena Ranskan akatemiaan vuonna 1980. Hänen valintaansa tuki hyvin voimakkaasti akateemikko Jean d'Ormesson, joka lausui myös tervetuliaispuheen hänen tullessaan Akatemian jäseneksi.


title: Marguerite Yourcenar

text: Marguerite Yourcenar syntyi ylhäisaateliseen perheeseen. Hänen äitinsä Fernande de Cartier de Marchienne oli belgialainen, ja hän menehtyi tyttärensä synnytykseen. Marguerite de Crayencourin kasvatti hänen isänsä äiti. Myös hänen isänsä, joka oli epäsovinnainen seikkailija ja sivistynyt matkailija, palasi lyhyen avioliiton jälkeen asumaan vanhempiensa luokse. Vuoteen 1912 saakka Marguerite asui Lillessä ja osan ajasta Nord-departementissä sijaitsevassa sukulinnassa Mont Noiressa. Ylioppilastutkinnon alkuosan hän suoritti koulua käymättä Nizzassa. Hänen ensimmäinen runodialoginsa "Le Jardin des chimères" ilmestyi omakustanteena vuonna 1921, ja hän käytti siinä tekijänimeä Yourcenar, joka on lähes anagrammi hänen oikeasta nimestään Crayencour.


title: Marguerite Yourcenar

text: Hänen isänsä kuoli vuonna 1929. Hän oli vähissä varoissa, ja koko Eurooppa liikehti talouslaman takia. Näin syntyi päätös lähteä Yhdysvaltoihin, jossa hän liittyi ystävättärensä Grace Frickin seuraan. Hän asui yhdessä Frickin kanssa aina tämän vuonna 1979 tapahtuneeseen kuolemaan saakka. Yourcenar asui koko loppuelämänsä Yhdysvalloissa, sillä hän sai itselleen Yhdysvaltojen kansalaisuuden vuonna 1947. Hän opetti ranskan kirjallisuutta vuoteen 1949 saakka.


title: Marguerite Yourcenar

text: Teoksellaan "Hadrianuksen muistelmat", joka ilmestyi 1951, hän sai maailmanlaajuista menestystä, ja sen ansiosta hän saattoi omistautua kokonaan kirjoittamiselle. Kirjailijan uran eräs huipputapaus oli hänen valintansa "Belgian akatemian" () jäseneksi vuonna 1970. Kymmenen vuotta myöhemmin hän ensimmäisenä naisena astui aiemmin vain miehille pyhitetyn Ranskan akatemian jäseneksi. Myöhemmin hän on kertonut, että kirjoittaessaan suurinta menestystä "Hadrianuksen muistelmat" hän oli epäröinyt Hadrianuksen ja matemaatikko–filosofi Omar Khaijamin välillä.


title: Marguerite Yourcenar

text: Yourcenarin elämä jakaantui Mount Desert Islandin yksinäisyydessä tehtyyn työhön ja pitkiin matkoihin. Hän matkusti maailman ympäri viimeisen kumppaninsa Jerry Wilsonin kanssa. Yourcenar kuoli Yhdysvalloissa 17. marraskuuta 1987, ja hänet haudattiin Brooksiden hautausmaalle Somesvilleen Maineen.


title: Marguerite Yourcenar

text: Hänen kirjallinen tuotantonsa oli hyvin laaja-alaista historiallisista romaaneista aina omaelämäkerrallisiin muistelmiin saakka. Hänen tuotantonsa, joka ulottui monelle vuosikymmenelle, sijoittuu ajankohtaisten kirjallisuusvirtausten ulkopuolelle eräänlaisena paluuna perinteeseen ja sen estetiikkaan sekä haluna ilmentää kirjallisuuden perimmäistä merkitystä, kerrontaa.


title: Marguerite Yourcenar

text: Yourcenar sai voimakkaita vaikutteita itämaisesta satu- ja tarinankerronnan perinteestä. Hänen ajatusmaailmansa ei kuitenkaan koskaan etääntynyt kauaksi humanismin ja renessanssin perinteistä:


title: Marguerite Yourcenar

text: Ranskassa on ilmestynyt Yourcenarin valikoitu kirjeenvaihto ("Correspondance"). Teoksesta paljastuu, että hän oli vegetaristi ja että hän solmi lujan ja kestävän ystävyyssiteen näyttelijä Brigitte Bardot'n kanssa kiinnitettyään ensimmäisenä tähden huomiota hylkeenpoikasten metsästämiseen.


title: Vihtori Aromaa

text: Vihtori Aromaa (vuoteen 1906 Viktor Zvist) (9. marraskuuta 1872 Sysmä – 27. toukokuuta 1932 Sysmä) oli suomalainen muurari ja yksi Suomen ensimmäisistä kansanedustajista. Eduskunnassa hän toimi SDP:n ryhmässä vuosina 1907–1908.


title: Vihtori Aromaa

text: Aromaa syntyi muonarenki Anders Zvistin ja hänen puolisonsa Adolfiina Sarinin perheeseen. Han avioitui vuonna 1900 Hilma Sofia Gladin kanssa.


title: Vihtori Aromaa

text: Hänet valittiin eduskunnan jäseneksi ensimmäisissä toimitetuissa eduskuntavaaleissa vuonna 1907. Hänen kautensa jäi hyvin lyhyeksi, sillä kun eduskunta seuraavana vuonna (1908) hajotettiin, häntä ei valittu enää uuteen eduskuntaan. Eduskuntakautensa aikana hän ehti toimia vain suuren valiokunnan jäsenenä.


title: Vihtori Aromaa

text: Syntymäpitäjässään Aromaa toimi Sysmän kunnanvaltuuston jäsenenä. Työelämässä hän toimi aluksi maatyöläisenä Sysmässä sekä myöhemmin kirvesmiehenä useilla eri paikkakunnilla Suomessa. Loppuelämänsä Aromaa toimi muurarina Sysmässä.


title: Tim Stapleton

text: Timothy Gabriel ”Tim” Stapleton (s. 9. heinäkuuta 1982 La Grange, Illinois, Yhdysvallat) on yhdysvaltalainen jääkiekkoilija, joka on pelannut marraskuusta 2016 KHL-joukkue HK Spartak Moskovassa Venäjällä.


title: Tim Stapleton

text: Vuosina 2002–2006 Stapleton pelasi neljä kautta Yhdysvaltain yliopistosarjassa joukkueenaan University of Minnesota-Duluth. Hän opiskeli tuona aikana itsensä maisteriksi, pääaineenaan kriminologia. Ennen siirtoaan Jokereihin hän ehti myös pistäytyä pelaamassa 13 ottelua AHL-sarjan Portland Piratesissa. Stapletonin otteita Piratesissa kehuttiin, mutta hän ei kuitenkaan kauden jälkeen jatkanut joukkueessa.


title: Tim Stapleton

text: Elokuussa 2006 Stapleton saapui testattavaksi Jokereihin. Joukkue oli menettänyt sentteri Tommi Santalan NHL:ään, joten tarvetta hyökkäävälle keskushyökkääjälle oli. Stapletonin koejakson oli määrä kestää kuukauden, mutta jo noin kahden ja puolen viikon jälkeen tehtiin kauden 2006–2007 kattava sopimus. Stapleton aloitti kauden kolmosketjun sentterinä, mutta sittemmin hänet siirrettiin oikeaksi laitahyökkääjäksi. Hän pääsi pelaamaan myös paljon Jokereiden ykkösylivoimaa viivamiehen paikalla. Miehen peliesitykset parantuivat tasaiseen tahtiin, ja tehoja kertyi runkosarjan 56 ottelun jälkeen 19+29=48.


title: Tim Stapleton

text: Stapleton jäi Jokereihin kaudeksi 2007–2008. Hän pelasi suuren osan kaudesta ykkösketjun laidassa Ville Leinon ja Tommi Santalan kanssa. Stapleton oli pisteiden valossa sekä runkosarjassa että pudotuspeleissä liigan ehdotonta eliittiä. Hän oli pudotuspelien paras maalintekijä yhdeksällä osumallaan.


title: Tim Stapleton

text: Kaudeksi 2008–2009 Stapleton siirtyi NHL-seura Toronto Maple Leafsin organisaatioon. Hän pelasi kauden aikana neljä ottelua NHL:n runkosarjassa suurimman osan kaudesta mennessä AHL:n Toronto Marliesissa. Heinäkuussa 2009 hän siirtyi Atlanta Thrashersiin osana pelaajakauppaa, jossa Thrashers sai hänen lisäkseen Pavel Kubinan ja jossa Maple Leafsiin siirtyivät Garnet Exelby ja Colin Stuart. Seuraava kausi meni vielä suurimmaksi osaksi AHL:n puolella, mutta kaudella 2010–2011 hän pääsi pelaamaan jo yli puolet Thrashersin runkosarjaotteluista.


title: Tim Stapleton

text: Ennen kautta 2011–2012 Atlanta Thrashersista tuli Winnipeg Jets. Kausi oli ensimmäinen, jonka Stapleton pelasi kokonaan NHL:ssä. Hän edusti Jetsiä 63 runkosarjaottelussa ja teki tehot 11+16=27. Hän oli kauden aikana sivussa yhdestä ottelusta flunssan ja yhdeksästä loukkaantumisen vuoksi. Heinäkuussa 2012 hän teki sopimuksen KHL-seura Dinamo Minskin kanssa.


title: Tim Stapleton

text: Stapleton oli kaudella 2012–2013 Dinamon paras pistemies ja maalintekijä tehtyään 52 runkosarjaottelussa tehot 24+16=40. Hän pelasi tammikuussa 2013 ssa. Kaudeksi 2013–2014 hän siirtyi toiseen KHL-seuraan, Ak Bars Kazaniin. Kauden 2014–2015 hän aloitti Neftehimik Nižnekamskissa, mutta siirtyi kesken kauden joulukuussa 2014 Metallurg Magnitogorskiin.


title: Tim Stapleton

text:
Stapleton aloitti kauden 2015–2016 Sveitsin NLA:n EHC Bielissä. 23. marraskuuta 2015, ehdittyään pelata Bielissä 24 ottelua tehoin 5+8=13, hän siirtyi kesken kauden samassa sarjassa pelaavaan HC Luganoon.
Stapleton on edustanut Yhdysvaltain jääkiekkomaajoukkuetta kolmissa arvokisoissa, maailmanmestaruuskilpailuissa vuosina 2011, 2013 ja 2014. Vuoden 2011 turnauksessa hän pelasi seitsemän ottelua ja sai yhden syöttöpisteen, vuoden 2013 turnauksessa kymmenen ottelua ja teki kaksi maalia sekä sai kolme syöttöpistettä ja vuoden 2014 turnauksessa kahdeksan ottelua ja sai kaksi syöttöpistettä. Vuonna 2013 hän oli voittamassa MM-pronssia.


title: Osip Kozlovski

text: Osip Antonovitš Kozlovski (, , s. 1757 Varsovassa – k. 11. maaliskuuta 1831 Pietarissa) oli venäläinen puolalaista tai valkovenäläistä syntyperää oleva säveltäjä. Venäjällä hän tuli erityisesti tunnetuksi patrioottisista poloneeseistaan (muun muassa "Grom pobedy, razdavaisja!").


title: Osip Kozlovski

text: Osip Kozlovski syntyi Varsovassa 1757, jossa hän toimi kuoropoikana Pyhän Johanneksen katedraalissa. Vuodesta 1775 hän työskenteli Trakaissa Tadeusz Franciszek Ogińskin palatsissa Michał Kleofas Ogińskin (1765–1833) opettajana.


title: Osip Kozlovski

text: Kozlovski muutti Venäjälle 1786, missä hänet värvättiin armeijaan Turkkia vastaan käydyssä sodassa. Pian Grigori Potjomkin sai tietää hänestä ja vaikuttuneena Kozlovskin musiikillisesta lahjakkuudesta hän esitteli Kozlovskin hoville.


title: Osip Kozlovski

text: Vuonna 1791 Kozlovski sävelsi "Grom pobedy, razdavaisjan!", josta tuli joksikin aikaa Venäjän epävirallinen kansallislaulu. Pjotr Tšaikovski otti tämän poloneesin toisen osan myöhemmin oopperansa "Patarouvan" loppukohtaukseen.


title: Osip Kozlovski

text: Kozlovskin Pavel Potjomkinin tekstiin perustunut ooppera "Zelmira i Smelon, ili Vzjatije Izmaila" () esitettiin 22. heinäkuuta 1795.


title: Osip Kozlovski

text: Kozlovski valvoi Pietarin teatterikorkeakoulua vuosina 1799–1819. Hän sävelsi kuuluisan sielunmessun Puolan kuninkaan Stanislaus II Poniatowskin (1732–1798) kuoleman johdosta. Vielä toisen sielunmessun hän teki Aleksanteri I:n kuoltua. Kozlovskin koko tuotanto käsittää muun muassa "Oidipus Ateenassa" (1804), "Fingal" (1805), "Oidipus Rex" (1816), "Esfir" (1816), liturgiamusiikkia, muun muassa "Te Deum", kantaatteja, kuorolauluja, lauluja (joista 28 venäläisiä) ja noin 70 poloneesia.


title: Osip Kozlovski

text: Osip Kozlovski kuoli Pietarissa 11. maaliskuuta 1831.


title: Antti Piippo

text: Antti Piippo (s. 14. tammikuuta 1947 Tampere) on suomalainen teollisuusjohtaja. Hän on elektroniikan valmistuspalveluyritys Elcoteq SE:n toinen perustaja ja pääosakas, ja toimi yhtiön hallituksen puheenjohtajana vuosina 1991–2010.


title: Antti Piippo

text:
Piippo perusti Elcoteqin 1990-luvun alun laman keskellä ja hän vaurastui yrityksensä kasvun myötä huimasti. Piippo oli vuonna 2000 Suomen neljänneksi rikkain henkilö, omaisuutta hänellä oli tällöin 75 miljoonaa euroa. Antti Piippo on myös tunnettu voimakkaista mielipiteistään muun muassa kolmikannan romuttamisen suhteen Suomessa.
Antti Piippo valmistui insinööriksi vuonna 1973 Helsingin teknillisestä oppilaitoksesta. Hän on sotilasarvoltaan sotilasmestari.


title: Antti Piippo

text: Vuosina 1971–1984 Piippo työskenteli Aspo Oy:ssä elektroniikkaryhmän johtajana. Vuonna 1984 hän siirtyi Oy Lohja Ab:n palvelukseen jatkamaan aiemmin perustettua mikroelektroniikkayksikköä, josta myöhemmin syntyi Elcoteq Oy. Vuonna 1991 hän osti kumppaneidensa Henry Sjömanin ja Jorma Vanhasen kanssa Lohjan elektroniikkateollisuuden yksikön Elcoteqin. Talouselämän top 500 -listalle Elcoteq nousi ensimmäisen kerran vuonna 1994. Sijaluku oli silloin 335 ja yrityksen liikevaihto oli runsaat 30 miljoonaa euroa. Vuonna 2004 Elcoteqin liikevaihto oli 3 miljardia euroa ja Talouselämä top 500 -sijaluku 18.


title: Antti Piippo

text: Antti Piipolla on uransa aikana ollut useita hallitusten ja hallintoneuvostojen jäsenyyksiä ja puheenjohtajuuksia eri yrityksissä ja elinkeinoelämän järjestöissä. Lisäksi hän on toiminut sekä jäsenenä että puheenjohtajana useissa yritystoimintaa käsittelevissä valtionhallinnon työryhmissä.


title: Antti Piippo

text: Piippo on ollut julkisuudessa myös värikkään yksityiselämänsä johdosta. Vuonna 2002 hänet tuomittiin 6 000 euron sakkoihin pahoinpitelystä.


title: Max Jean

text: Max Jean (s. 27. heinäkuuta 1943 Marseille) on ranskalainen kilpa-autoilija, joka osallistui Formula 1 -sarjaan. Hän osallistui vain yhteen osakilpailuun ajaen March-autoa Frank Williams Racing Cars -tallissa eikä saavuttanut yhtään MM-pistettä.


title: Max Jean

text: Ennen F1-sarjaan saapumista hän oli Ranskan Formuka Ford -sarjan mestari vuodelta 1968 ja ajoi jonkin verran F3- ja F2-kilpailuja. Tähän sisältyi muutama kilpailu Ron Dennikselle. Hänen nimensä kirjattiin kerran virheellisesti muodossa ”Jean Max”, ja hänet tunnettiin satunnaisesti tällä nimellä.


title: Talal al-Maddah

text: Talal al-Maddah (1940–2000) () oli saudiarabialainen laulaja ja lauluntekijä.


title: Talal al-Maddah

text: Talal al-Maddah aloitti uransa työskentelemällä tietoliikenneministeriössä. Hänen musiikkituotantonsa käsittää mm. uskonnollisia, kansallismielisiä ja romanttisia kuvauksia. Hänen tyypillisin laulukielensä oli arabia, mutta hän käytti harvemmin myös englantia.


title: Talal al-Maddah

text: Vuonna 1994 julkaistiin kokoelma "Best of Talal El Maddah". Maddahin musiikkia on edustettu myös useilla arabialaisen musiikin kokoelmilla. Esimerkiksi Nascenten "Beginner's Guide to Arabia" -kolmoiskokoelmalta löytyy Maddahin kappale "Madha aqul wa-qad himt" (1974, kirjoitettu muodossa "Maza Aqool Wa Qad Himt").


title: Talal al-Maddah

text: Maddah menehtyi vuonna 2000 kesken esiintymisensä Saudi-Arabiassa.


title: Metsäimarre

text: Metsäimarre ("Gymnocarpium dryopteris", syn. "Lastrea dryopteris", "Dryopteris linnaeana" ja "Thelypteris dryopteris") on pohjoisen pallonpuoliskon havu- ja lehtimetsävyöhykkeillä varsin yleinen pehmeälehtinen saniainen. Laji on tavanomainen koko Suomessa.


title: Metsäimarre

text: Metsäimarre kasvaa 10–30 cm korkeaksi. Kasvin maavarsi on pitkä ja hento, väriltään musta ja kiiltävä. Lehden ruoti on 2–3 kertaa lavan pituinen, kalju tai harvasuomuinen. Vaaleanvihreät lehdet ovat yksittäin, lehden lapa on kalju tai joskus harvaan nystykarvainen, pituuttaan leveämpi, kolmiomainen ja kahteen kertaan parilehdykkäinen. Kolmiomainen tyvilehdykkä on melkein lehden kärkiosan kokoinen. Pikkulehdykät ovat pitkulaisia ja pariosaisia tai parijakoisia. Itiöpesäkeryhmät ovat pyöreitä ja katesuomuttomia. Metsäimarteen itiöt kypsyvät Suomessa heinä-elokuussa.


title: Metsäimarre

text: Metsäimarre voi risteytyä idänimarteen ("G. continentale") kanssa.


title: Metsäimarre

text: Metsäimarteen levinneisyysalue kattaa lähes koko Euroopan aivan läntisimpiä ja eteläisimpiä osia lukuun ottamatta. Esiintymisalue jatkuu läpi keskisen Venäjän Tyynelle merelle saakka. Pohjois-Amerikan puolella lajia tavataan Alaskasta Kanadan kautta Grönlantiin asti. Suomessa metsäimarre on yleisimpiä saniaislajeja ja sitä tavataan koko maassa.


title: Metsäimarre

text: Metsäimarre kasvaa kosteissa kangasmetsissä, lehdoissa, soistuneissa metsissä ja korvissa. Sitä tavataan myös kosteilla kallioilla ja louhikoissa. Tyypillisiä kasvupaikkoja ovat esimerkiksi mustikkatyyppiin kuuluvat tuoreet kankaat. Laji viihtyy hyvin varjoisissa paikoissa, missä monilla muilla kasveilla on kasvuvaikeuksia. Metsäimarre on ei sovi eläinten ravinnoksi, joten se säästyy kasvupaikoillaan villieläinten näykkimiseltä.


title: Yoshimitsu

text: Yoshimitsu () on kuvitteellinen hahmo "Tekken"- ja "Soul Calibur" -videopelisarjoissa.


title: Yoshimitsu

text: Yoshimitsu on aavesamurai, jonka tehtävänä on varastaa rikkauksia ja aarteita auttaakseen köyhiä ja vähävaraisia. Hänen liikkeensä ovat jokaisessa pelissä nopeita ja arvaamattomia. Yoshimitsu käyttää itsensä mukaan nimettyä katanaa, sekä hän kantaa selässään lippua, niin kuin samurait tekivät sodassa. Hänen iästään on hyvin vähän tietoa, mutta japanilaisen Tekken 2 -opaskirjan mukaan hän on pelin aikana noin 50-vuotias.


title: Yoshimitsu

text: Yoshimitsu teki ensiesiintymisen vuonna 1994 julkaistussa "Tekkenissä". Hän, Heihachi Mishima, Nina Williams ja Paul Phoenix ovat ainoita hahmoja jotka ovat esiintyneet kaikissa Tekken-peleissä. Yoshimitsu osallistui "Iron Fist" -turnaukseen syöttinä, jotta Kunimitsu, sekä muut Dura-Anti Manji -klaanin jäsenet pystyisivät varastamaan turnauksen varat huomaamattomasti. Yoshimitsu saa selville, että sumopainija Ganryu, joka on osallistunut petoksiin sekä muuhun korruptoituneeseen toimintaan, on myös ottanut osaa turnaukseen. Kyseinen halpamainen kunnioituksen puute sumokoodia vastaan saa Yoshimitsun suuttumaan. Hän päihittää Ganryun, varastaa hänen omaisuutensa ja jakaa kaiken köyhille. Kun Kunimitsu karkotettiin klaanista, ja hänen liittyessään Kazuya Mishiman puolelle, Yoshimitsu hyökkää Mishimoita vastaan. Hän menettää taistelussa toisen kätensä, jolloin tohtori Boskonovitch auttaa Yoshimitsua pakenemaan. Hän asettaa Yoshimitsulle myös mekaanisen proteesikäden.


title: Yoshimitsu

text: "Tekken 2":ssa Yoshimitsu kuulee että Mishiman perheyhtiö Mishima Zaibatsu on kidnapannut tohtori Boskonovitchin. Tämän seurauksena Yoshimitsu osallistuu toiseen Tekken -turnaukseen tarkoituksenaan pelastaa Boskonovitch. Kunimitsu palaa ja osallistuu uudestaan turnaukseen varastaakseen klaanin Tachi-miekan ja saadakseen siellä johtajan roolin. Yoshimitsu voittaa hänet taistelussa, ja jättää turnauksen saatuaan selville tohtori Boskonovitchin olinpaikan.


title: Yoshimitsu

text: "Tekken 3":ssa Boskonovitch loi Cold Sleep -koneen kun hän yritti luoda iankaikkista elämää. Tekniikka, jota ei ole vielä todistettu, käytettiin säilyttämään nuoren tyttärensä hengissä, joka yhtäkkiä kuoli. Yoshimitsu nosti tutkimusrahoitusta ja Manji-klaanin johtajana , hän auttoi köyhiä ja heikossa asemassa olevia. Yoshimitsu vieraili Boskonovitchin luona kuullessaan monien taistelulajien taitajien katoamisista. Yoshimitsua ihmetytti kun Boskonovitch kärsi salaperäisestä patologisesta organismista. Se uskoi olleen supistui aikana laboratoriokokeissa samalla kylmän Sleep kone. Boskonovitch väittää, että hän tarvitsee elävän Ogren verta . Kiitollisuudenvelassa Yoshimitsu osallistuu turnaukseen auttaakseen vanhaa ystävää joka pelasti hänen henkensä.Yoshimitsu esiintyy myös peleissä "Tekken 4", "Tekken 5", "", "Tekken 6" ja "" kostaakseen ystäviensä puolesta ja muodostaakseen yhteyden Zaibatsun- ja Manji-klaanin välille.


title: Yoshimitsu

text: Yoshimitsun ensiesiintyminen "Soul"-pelisarjassa on sarjan toisessa osassa, "Soul Caliburissa". Yoshimitsun kieltäydyttyä vallanhaluisen lordin tarjouksesta liittoutua, käy ilmi, että hänen kylänsä on tuhottu. Yrittäessään taistella lordin joukkoja vastaan, Yoshimitsu menettää kätensä. Hän lähtee etsimään legendaarista Soul Edge miekkaa, voidakseen kostaa lordi Nobunagalle. Yoshimitsu totesi, että jos hän antaisi periksi vihalleen, hän ei olisi sen parempi kuin Oda Nobunaga tai "Nightmare". Kun hän pääsee torniin jossa Soul Edge sijaitsee, hän käsittää että se on lukittu Soulcalibur mukanaan.


title: Yoshimitsu

text: "Soul Calibur II":ssa Yoshimitsu huomaa, että hänen katanaansa on tullut turmeltunutta energiaa tornista, joten hän päättää poistaa pahan voiman miekastaan. Kun Yoshimitsu on väsynyt korruption poistamisesta, Voldo varastaa miekan. Pelätessään tapahtumia joita voisi seurata miekan joutumisesta vääriin käsiin, Yoshimitsu lähtee saadakseen katanansa takaisin. Halutessaan tuhota kaikki palaset Soul Edgestä, jotka ovat levinneet ympäri maailmaa, Yoshimitsu muodostaa klaanin ritarillisista varkaista. Klaani tunnetaan Manjitou -nimellä, tehtävänään tehdä hyvää ja kerätä kaikki Soul Edgen palaset.


title: Yoshimitsu

text: Yoshimitsu esiintyy jälleen "Soul Calibur III":ssa varkaana, tehtävänään varastaa kaikki Soul Edgen palaset. Varkaus epäonnistuu, kun Tira, Nightmaren ja Soul Edgen palvelija väijyy varkaita ja vie kaikki Soul Edgen palaset. Yoshimitsu teki jälleen paluun "Soul Calibur IV":ssä.


title: Huck Seed

text: Huckleberry "Huck" Seed (s. 30. marraskuuta 1968) on yhdysvaltalainen pokeriammattilainen. Seed voitti World Series of Pokerin (WSOP) pääturnauksen miljoonan dollarin ykköspalkinnon vuonna 1996. Vuoden 1999 WSOP:ssä hän sijoittui finaalipöydässä kuudenneksi.


title: Huck Seed

text: Seed opiskeli sähkötekniikkaa Caltechissa, mutta jätti opintonsa kesken vuonna 1989 siirtyen pokeriammattilaiseksi.


title: Huck Seed

text: Seed on urallaan voittanut neljä WSOP-ranneketta, näistä kaksi razzissa. Tammikuussa 1998 Seed voitti Carnivale of Poker -tapahtuman 5 000 dollarin mestaruusturnauksen. Ykköstilallaan hän ansaitsi 306 000 dollaria. Lokakuussa 2004 Seed oli ykkönen Festa al Lago III Poker Tournament -tapahtuman 2 000 dollarin no limit hold'em -turnauksessa.


title: Huck Seed

text: Maaliskuussa 2008 Huck Seed voitti Canadian Open Poker Championshipin 4 650 dollarin turnauksen ja vuotta myöhemmin NBC National Heads-Up Championshipin. Jälkimmäisen ykköspalkinto oli puoli miljoonaa dollaria. Seed on ollut NBC National Heads-Up Championshipin kestomenestyjä: vuonna 2005 hän oli yhdeksäs, 2006 kolmas, 2007 yhdeksäs ja 2008 jälleen kolmas. Elokuussa 2009 Seed oli voittaja brittiläisessä televisioidussa "Late Night Poker"-ohjelmassa.


title: Huck Seed

text: Tammikuussa 2007 Seed oli mukana NBC:n "Poker After Dark" -ohjelman ensimmäisellä viikolla.


title: Huck Seed

text: Tammikuussa 2010 Seedin pokeriuran turnausansiot ylittivät 5,3 miljoonaa dollaria.


title: Pernik

text: Pernik () on kaupunki Länsi-Bulgariassa. Kaupungin asukasluku oli 97 181 vuonna 2011. Pernik sijaitsee Pernikin alueella Struman rannalla, Viskjar-, Vitoša ja Golo Bardo -vuorten ympäröimänä. Kaupunki oli nimetty vuosina 1949–1962 Dimitrovoksi kommunistijohtaja Georgi Dimitrovin kunniaksi.


title: Pernik

text: Pernikissä järjestetään Survan kansainväliset festivaalit joka vuosi tammikuussa.


title: Tarvo

text: Tarvo on suomalainen miehen nimi. Nimi on annettu vuoden 2009 loppuun mennessä noin 280 suomalaiselle.


title: Tarvo

text: Nimen alkuperästä on esitetty kaksi erilaista selitystä. Sen on arveltu johtuvan pääasiassa kansanrunoissa esiintyvästä sanasta tarvas, jolla on tarkoitettu villiä alkuhärkää. Koska nimi kuitenkin on yleinen myös Virossa, Julius Mägiste on väittänyt sen johtuvan viron murteissa esiintyvästä sanasta "tarv", joka merkitsee tarmoa, energiaa, ja täten kyseessä olisi Tarmon rinnakkaisnimi. Suomessa nimi on ollut käytössä 1910-luvulta lähtien, ja almanakkaan se otettiin vuonna 1950.


title: Hamzah Haz

text: Hamzah Haz (s. 15. helmikuuta 1940 Ketapang) on indonesialainen poliitikko.


title: Hamzah Haz

text: Haz syntyi Ketapangissa, Länsi-Kalimantanin maakunnassa. Hän on Indonesian Yhdistyneen kehityspuolueen (PPP) puheenjohtaja. Hän toimi maansa varapresidenttinä 2001–2004, ennen Jusuf Kallaa. Haz oli ehdolla myös Indonesian presidentinvaaleissa 2004, mutta sai viidestä ehdokkaasta vähiten ääniä, alle kolme prosenttia.


title: Hamzah Haz

text: Hazilla on kaksi vaimoa ja kaksitoista lasta.


title: Hamzah Haz

text: Haz on erityisen suosittu islamilaisen väestönosan keskuudessa. Hän oli aikaisemmin Abu Bakar Bashirin tukija.


title: Voldo

text: Voldo "(ヴォルド, Vorudo)" on fiktiivinen hahmo Soul -pelisarjassa. Voldo on esiintynyt Soul -sarjan jokaisessa pelissä, myös uusimmassa Soul Calibur IV:ssä.


title: Samsung T9

text: Samsung T9 on Samsungin matkapuhelinmalli, joka pyrkii haastamaan Applen iPhonen.


title: British Racing Partnership

text: British Racing Partnership (BRP) oli brittiläisten Ken Gregoryn ja Alfred Mossin perustama Formula 1 -talli. Talli perustettiin alun perin, jotta Mossin poika Stirling voisi ajaa, kun hänellä ei olisi sopimuksia muiden tallien kanssa.


title: British Racing Partnership

text: BRP ajatti Cooper-Borgward F2-autoa ja BRM:n F1-autoa kaudella . Jälkimmäisenä mainittu tuhoutui valtavassa kolarissa AVUS-radalla Saksassa. Myöhemmin BRP siirtyi ajattamaan Lotus 24 -autoja ja yritti saada käyttöönsä modernimman Lotus 25 -monokokki-auton Lotukselta ilman menestystä. Tämän seurauksena tallin pääsuunnittelija Tony Robinson suunnitteli oman monokokki-autonsa, joka muistutti Lotus 25:tä, mutta siinä oli ohuempi kuori ja siinä oli BRM:n V8-moottori toisin kuin Lotus 25:ssä, jossa oli Coventry Climax -moottori. Tätä autoa on usein nimitetty nimellä BRP-BRM. Autolla kilpailivat Innes Ireland ja Trevor Taylor.


title: British Racing Partnership

text: Kaudella BRP toimi täysin sponsorin Yeoman Creditin rahoittamana. Kausien ja ajaksi tallin nimeksi vaihtui UTD Laystall. Valmistajana BRP osallistui 13 Grand Prix -kilpailuun ja saavutti 11 MM-pistettä. Tähän lukumäärään ei ole laskettu kilpailuja, joissa BRP toimi asiakasroolissa. Kauden jälkeen talli hyllytettiin.


title: TUL Cup

text: TUL Cup on vuosittain järjestettävä Suomen Työväen Urheiluliiton jalkapallomestaruusturnaus, joka järjestettiin ensimmäisen kerran vuonna 1920. TUL:n mestaruudesta on muutamia poikkeuksia lukuun ottamatta pelattu vuosittain 1920–1955 sekä 18 vuoden tauon jälkeen vuodesta 1973 eteenpäin. Vuoteen 1949 saakka TUL:n seurat eivät osallistuneet kilpailutoimintaan Suomen Palloliiton seurojen kanssa ja kolmena kautena 1946–1948 jalkapallon Suomen mestaruus ratkaistiin TUL:n ja SPL:n sarjojen parhaiden seurojen kesken.


title: TUL Cup

text: Suomen Työväen Urheiluliitto perustettiin sisällissodan jälkeen tammikuussa 1919. Aluksi jalkapallo ei kuulunut TUL:n ohjelmaan ja Helsingin Kullervo saikin samana vuonna luvan osallistua SPL:n sarjoihin TUL:n jäsenyydestään huolimatta. Elokuussa 1919 järjestetty TUL:n ensimmäinen liittokokous kuitenkin kielsi kaiken yhteistoiminnan porvariseurojen kanssa ja näin jalkapallo otettiin myös TUL:n kilpailuohjelmaan. Ensimmäinen TUL:n jalkapallomestaruus ratkaistiin lokakuussa 1920, jolloin Helsingissä järjestetyn turnauksen voittajaksi selvisi kotijoukkue Kullervo.